«Париждаги ўйинларга бугундан тайёрланиш зарур» — Президент паралимпия иштирокчилари билан учрашди\n14:38 / 10.09.2021\nПрезидент келгуси мусобақаларга стол тенниси, қиличбозлик, камондан отиш, велоспорт, от спорти, бадминтон сингари турлар бўйича ҳам йўлланмалар учун курашиш кераклиги ҳақида гапирди.\n10 сентябрь куни давлат раҳбари Токио шаҳрида бўлиб ўтган ўн олтинчи паралимпияда иштирок этиб, Ўзбекистон шарафини муносиб ҳимоя қилган спортчилар билан учрашди.\n«Аввало, сиз азизларни, сизларнинг тимсолингизда бутун халқимизни Ўзбекистон терма жамоасининг паралимпия ўйинларида қўлга киритган улкан ғалабаси билан чин қалбимдан самимий муборакбод этаман.\nҲаммамиз олис Токио шаҳрида бўлиб ўтган ўн олтинчи паралимпия ўйинларини катта ҳаяжон ва чексиз фахр билан кузатиб бордик. Барчангизга маълум, бу гал терма жамоамиз 8та олтин, 5та кумуш ва 6та бронза медалини қўлга киритди. Ана шу қимматли 19та медалнинг 11таси, шижоатли спортчи қизларимиз томонидан қўлга киритилгани тарихимизда мисли кўрилмаган воқеадир. Мамлакатимиз терма жамоаси 160дан зиёд давлатлар ўртасида ўн олтинчи, Осиё қитъасида ҳамда Мустақил Давлатлар Ҳамдўстлигида тўртинчи, Марказий Осиёда эса биринчи ўринни эгаллади.\nАйни пайтда бугунги ғолиб ва совриндор спортчиларимизнинг барча қийинчиликларни енгиб ўтишида беқиёс ҳисса қўшган ҳурматли ота-оналарга алоҳида ташаккур билдираман», деди президент.\nДавлат раҳбари Токиода карантин сабабли мусобақаларда иштирок эта олмаган ўзбекистонлик спортчиларга ҳам тўхталиб ўтди.\n«Албатта, ҳозирги оғир пандемия шароитида паралимпия ўйинларига муносиб тайёргарлик кўриш, бундай катта ютуқларга эришиш осон бўлмади. Мусобақанинг дастлабки кунларида Токио шаҳрида 25 нафар спортчимизга нисбатан қаттиқ карантин талаблари қўллангани ҳам жиддий муаммолар туғдирди.\nЎз йўналишларида ғолибликка асосий даъвогар ҳисобланган Лобар Хуррамова, Севинч Салаева, Васила Алибоева сингари дзюдочи қизларимиз шундай сабаблар туфайли баҳсларда иштирок эта олмадилар. Умид қиламизки, улар кейинги сафар ўзларининг нималарга қодир эканлигини албатта исботлашади.\nШу ўринда, бу галги мусобақаларда омади келмаган ёшларимизга қарата айтмоқчиман: жаҳондаги энг кучли спортчилар беллашган Паралимпия ўйинларида қатнашиб, ўз салоҳиятингизни дунёга намоён этганингизнинг ўзи ҳам катта ифтихордир», деди давлат раҳбари.\nПрезидент Парижда бўлиб ўтадиган кейинги паралимпияга жиддий тайёргарлик кўриш масаласида ҳам гапирди.\n«Вакилларимиз 8та спорт тури бўйича 55та йўлланмани қўлга киритиб, миллий спортимиз тарихида энг юқори кўрсаткичга эришди. Паралимпия ўйинларида ғолиб ва совриндор бўлган спортчиларимизга автомашиналар ва пойтахтимиздан квартиралар ажратилди. Фармон билан эса, ғолиб спортчиларимиз, уларнинг мураббийлари ва барча иштирокчилар муносиб равишда пул мукофотлари билан тақдирланди.\nЭришган ютуқларимизни мустаҳкамлаб, ватанимизнинг спорт соҳасидаги улкан салоҳиятини тобора кенгроқ намоён этиш учун 2024 йилда Парижда бўладиган паралимпия ўйинларига бугундан бошлаб аниқ тизим асосида тайёргарлик кўришимиз зарур.\nЖумладан, келгуси мусобақаларга стол тенниси, қиличбозлик, камондан отиш, велоспорт, от спорти, бадминтон сингари турлар бўйича ҳам йўлланмалар учун курашиш керак», деди давлат раҳбари.\nБиринчидан, бўлғуси паралимпия ўйинларига пухта ҳозирлик кўриш учун хорижий мамлакатлардан энг тажрибали мутахассис ва мураббийлар жалб қилинади. Шу билан бирга, жойларда жисмоний имконияти чекланган фуқаролар ўртасида паралимпия ҳаракатини ривожлантириш дастурлари ишлаб чиқилиб, амалга ошириш зарур.\nИккинчидан, пара-спорт турлари бўйича иқтидорли атлетларни саралаш ва уларнинг захирасини шакллантириш тизимини такомиллаштириш лозим. Хусусан, спорт таълими масканларида тегишли ўқитиш дастурлари ва методикасини жорий қилиш билан бирга, уларда паралимпия бўлимларини ташкил этиб, қўшимча квоталар ажратилади.\nУчинчидан, жисмоний имконияти чекланган ёшлар орасида спортга қизиқиши кучли бўлган йигит-қизлар кўплаб топилади. Ана шундай ёшларни пара-спорт турларига кенг жалб этиш ва уларни тарбиялашни назарда тутадиган Ҳукумат қарори тайёрланади. 2022/2023 ўқув йилидан бошлаб, Ўзбекистон Миллий паралимпия қўмитаси қошида Паралимпия спорт турлари бўйича мутахассисларни тайёрлаш институти фаолиятини ташкил этиш чоралари кўрилади.


Марадона Аргентина терма жамоасини текинга бошқаришга...\n04.07.2018 08:30 0 1475\nМашҳур ҳужумчи Диего Армандо Марадона Аргентина терма жамоасига текинга раҳбарлик қилишини айтди. Бу ҳақда «Gazeta.ru» хабар бермоқда.\n«Мен терма жамоага қайтдим. Бунинг эвазига ҳеч нарса сўрамайман. Футбол бўйича 2018 йилги жаҳон чемпионатида мен Бразилия терма жамоасининг жуда кучли эканини кўрдим. Ҳозир улар ғолибликка даъвогар. Менга Тите олиб бораётган иш жуда ёқди», – деган Марадона.\nМарадона 2008 — 2010-йилларда Аргентина терма жамоаси мураббийи бўлган.\n2010 йили ЖАРда ўтказилган жаҳон чемпионатида Аргентина терма жамоасининг муваффақиятсизлигидан сўнг у жамоадан кетган эди.\nЖЧ-2018 17/06, 14:55\nЖЧ-2018 21/06, 22:32\nКуннинг марказий ўйини: Аргентина — Хорватия (таркиблар)\nСпорт 28/03, 02:51\nБразилия реванш олди, Испания Мессисиз Аргентинани «янчиб» ташлади ва бошқа натижалар


Эртанги ўйинни ким шарҳлашини биласизми? Терма жамоамиз сардори қайси футболчи бўлади? Италия чемпионати юлдузлари нималар деди? Матбуот анжумани (батафсил) / CHAMPIONAT.asia\nЭртанги ўйинни ким шарҳлашини биласизми? Терма жамоамиз сардори қайси футболчи бўлади? Италия чемпионати юлдузлари нималар деди? Матбуот анжумани (батафсил)\n17 май 23:18\nТеглар : Альберто ЖилардиноВиктор КарпенкоНобель АрустамянАзиз ҲайдаровСервер ЖепаровДаниэле МассароАлдаир\nХабарингиз бор, бугун тонгда Италия А сериясининг таниқли футболчилари Тошкент шаҳрига етиб келишди.\nКуннинг иккинчи ярмида навбати билан тадбирлар старт олди. Дастлаб меҳмонлар пойтахтимиздаги "Бунёдкор" стадионига ташриф буюришди ва клуб музейи билан яқиндан танишдилар. Ундаги совринлар, ўзбек футболи тарихига оид маълумотлар берилди.\nШу куннинг ўзида "Бунёдкор" стадиони анжуманлар залида Италия чемпионати афсоналари Даниэле Массаро, Альберто Жилардино, Венсан Кандела, Алдаир ва ўзбек футболининг юлдуз футболчилари Виктор Карпенко, Сервер Жепаров, Анвар Ғофуров, Камолиддин Мурзоев иштирокида матбуот анжумани ўтказилди. Шунингдек, россиялик таниқли шарҳловчи Нобель Арустамян ҳам ўзининг фикрлари билан ўртоқлашганини кўришимиз мумкин. Якунда ёш футболчилар учун маҳорат дарси ҳам ташкиллаштирилди.\nЭртанги учрашувни Нобель Арустамян ва Мирзаҳаким Тўхтамирзаев шарҳлаб боришини айтиб ўтиш жоиз.\nҚуйида анжуманда янграган энг сара фикрларни мутолаа қилинг.\nВенсан Кандела ("Рома", Франция терма жамоаси собиқ футболчиси): Аввало бундай шароитлар учун миннатдорчилик билдирмоқчиман. Элдор Шомуродов "Рома"да дебют мавсумини ўтказмоқда. Қолаверса Жозе Моуринью ҳам. Бу жамоада тактика ҳам ўзгача. Шомуродов кўп тушмаган бўлса ҳам, ўйнаган учрашувларида фойда келтирган. Техникаси, жисмоний ҳолати менга манзур келган. Айрим жиҳатлар устида ишласа, Шомуродов кучли футболчи бўлиши шубҳасиз\nНобель Арустамян: (Россиялик таниқли шарҳловчи) - Ассалому алайкум (ўзбек тилида). Бундай тадбирда иштирок этиш ёқимли. Очиғи орзуларим ва режаларимда бу ўлкага келиш, маданияти, футболи билан танишиш ниятим бор эди. Москвада кўплаб ўзбекистонликлар бор. Улар билан дўстона алоқадаман. Ўзбекистон футбол юрти. Аксарият футболчиларни биламан. Айниқса Элдор Шомуродов. Италияда унинг меҳмони бўлдим. Бу ерда футболни қанчалик яхши кўришларини ҳис қилмоқдаман. Талкиф учун катта раҳмат.\nДаниэле Массаро ("Милан", Италия терма жамоаси собиқ футболчиси): 1994 йил Жаҳон чемпионатидаги пенальтидан учралган мағлубиятни унутиш осон бўлмаган. Лекин ўша мусобақада футболчилар ўз қобилиятларидан баланд ўйнашган. Ҳар бир футболчи максимал ўйнаган. Бироқ тан олиш керак, Бразилия терма жамоаси футболчиларининг техникаси юқори бўлган. Орадан 12 йил ўтиб Жаҳон чемпионлигини қўлга киритганимиз мағлубиятни ўрнини тўлдирган.\nВиктор Карпенко ("Бунёдкор", Ўзбекистон терма жамоаси собиқ футболчиси): Менимча, эртанги ўйинда ғалаба унчалик катта аҳамиятга эга эмас. Муҳими мухлисларга чиройли футбол кўрсатиш. Натижа? Қанча кўп гол бўлса ишқибозларга шунча яхши.\nАлберто Жилардино ("Милан", Италия терма жамоаси собиқ футболчиси): - "Милан" жуда ёш жамоа. Уларга мотивация берадиган Ибрагимович бор. Тажриба ҳам муҳим. Клуб ортида турган Мальдини, Массаро билганлари билан ўртоқлашмоқда.\nАзиз Ҳайдаров ("Бунёдкор", Ўзбекистон терма жамоаси собиқ футболчиси) : Футбол юлдузлари иштирокида шоу бўлади, деб айтилди. Миллий терма жамоа либосини кийсангиз ўз-ўзидан ғалабани ўйлайсиз. Ўйлайманки, бир-биримизни ҳурмат қилиб оёқни олиб қочмасдан футбол ўйнаймиз. Сардор ким бўлади? Шу пайтгача сардорлар кўп бўлган. Миллий жамоада ўйнаганмиз, сардор бўлмаганмиз. Буни ўзлари ҳал қилиб олишади. Биз кичкина футболчилармиз.\nАнвар Ғофуров ("Бунёдкор", Ўзбекистон терма жамоаси собиқ футболчиси): Мухлислар шоу ўйинидан яхши кайфиятда кетишлари керак.\nКамолиддин Мурзоев ( АГМК жамоаси собиқ футболчиси): Ушбу тадбирни ташкил қилган барчага раҳмат. Энди мазкур лойиҳа ҳақида гапирадиган бўлсам, қайсидир маънода ўзбек футболининг 110 йиллигининг кулминацион нуқтаси ҳисобланади.\nФотосуратлар муаллифи: Жаҳонгир Файзуллаев\n18 май 05:00:09\n"..Хавфли вазият! Зарбаа! Туп С.Андреевнинг бошига тегиб, майдонни тарк этди((..Ана холос, бу ердан гол урмасликнинг узи бир махорат..\n18 май 01:48:11\nKim sharhlashini bilasizmi? Deb o'qishim bilan Mirzahakim To'xtamirzayev hayolimga kelgan edi betakror sharxlovchi\n18 май 01:48:05\n17 май 23:48:28\nMen sarlovxani oqip xayolimga Axbor Imomxojayev kelgandi\n17 май 23:33:41\nМирзахаким акани шархи хақиқатда такрорланмас\n17 май 23:31:23\nBizda Shomurodov va Bunyodkor stadioni bor)))\n18 май 09:45:27\nKhusniddin Madumarov фойдаланувчининг фикрига жавоб бериш\nМ.Тухтамирзаевни эслаб: "..Хавфли вазият! Зарбаа! Туп С.Андреевнинг бошига тегиб, майдонни тарк этди((..Ана холос, бу ердан гол урмасликнинг узи бир махорат..\nМ.Тухтамирзаевни эслаб: " Damen Daf hujumni daf qildi... Nixat Qaxvachi to'p bilan. Agar uyqungiz kelayotgan bo'lsa, achchiq qaxva ichib uyqungizni oching...\n18 май 09:07:52\nАлдаир 94 йил чемпион мира бўганди сборной Бразилияни составида, Сезар Сампае, Жуниор Байяно, Алдаир бетон зашита эди, Венсан Кандела 98 йил жахон чемпиони, осной составда кам тушарди...эхх умр ўтмоқда\n18 май 06:02:30\nMirzaxakim akani sport tv sharxga qaytarsa zo'r bo'lardi yoki Jahon championati o'yinlarini sharxlash uchun taklif qilishi kerak\n18 май 04:43:48\nБетакрор овоз соҳибининг шарҳини эшитиш яна насиб қилар экан-да!?


Тошкентдаги Пушкин ҳайкали бошқа жойга кўчирилиши мумкин\n19:27 / 08.08.2015 7718\nТошкент шаҳри кўчаларида амалга ошиши мумкин бўлган ўзгаришлар ҳақида қисқача маълумот бериб ўтилди.\n"Тошкент шаҳрида ўзгаришлар шунчалик жадаллик билан бормоқдаки, расмийлар бу ҳақда аҳолига айтишга улгурмаяпти", дейилади "Газета.уз" нашрида.\nТошкентнинг йўл-транспорт инфратузилмасида июль ойи охирида бошланган катта миқёсдаги ўзгаришлар давом этмоқда.\n13-трамвай йўлининг қисқартирилишидан кейин бир ҳафта ичида ТТЗ ва эски ТошМИ ўртасидаги трамвай йўлининг 10 километрлик қисми олиб ташланди.\nМирзо Улуғбек шоҳкўчасининг аввал трамвай ҳаракатланган қисмини кенгайтириш бўйича ишлар кун давомида олиб борилмоқда. Икки кун ичида Мустақиллиқ шоҳкўчасида (Буюк ипак кўчасидан Шастри кўчасигача) йўл ўртасидан йўлнинг қарама-қарши томонларини ажратувчи узлуксиз тўсиқлар ўрнатилди. Шу ернинг ўзида Пушкин хиёбони ёнидаги йўл қисми кенгайтирилди.\n8 август куни Паркент кўчаси ва Тошкент кичик ҳалқа йўли ўртасидаги ва Мустақиллик шоҳкўчасининг шаҳар томонга йўналишдаги қисми тўсиб қўйилди. Бу барча ишлар 2015-2030 йилларга мўлжалланган Тошкентни ривожлантириш режасига мувофиқ, аҳолига қулайлик яратиш мақсадида амалга оширилмоқда.\nМасъул шахсларнинг маълум қилишича, Оққўрғон кўчасида ҳам ўзгаришлар амалга ошириш режалаштирилган. Бу ерда кўчанинг Мустақиллик шоҳкўчаси билан кесишган жойида “Буюк ипак йўли” метро станциясига бурилиш қисми ёпиб қўйилди.\nПушкин ҳайкали ҳам бошқа жойга кўчирилиши айтилмоқда. Ҳайкал Бобур кўчаси ва Шота Руставелли кўчалари кесишган жойда, “Ўзбекенгилсаноат” компанияси биноси олдидаги майдонга кўчирилиши эҳтимоли мавжуд. Бу ерда шу муносабат билан тайёргарлик ишлари кўрилмоқда – майдондаги учта кичик фаввора олиб ташланди.\nЧехов кўчаси Ойбек кўчаси билан кесишган жойда тўсилиши эҳтимоли мавжуд.\nҚайд этиш жоизки, юқоридаги ўзгаришлар бўйича расмий маълумотлар олинмаган, улар турли манбалардан олинган ва аҳолини шаҳардаги амалга ошиши мумкин бўлган ўзгаришлардан воқиф этиш мақсадида чоп этилмоқда.


ИнтерФУТБОЛ :: Миллий жамоа ташвиши (иккинчи мақола)\nМиллий жамоа ташвиши (иккинчи мақола)\nМиллий термамиз муаммолари ҳақидаги биринчи мақолада анчагина гаплар қолиб кетди.\nБугун биз ўша ўтган гал ёзилмай қолган камчиликларни тилга олишга ҳаракат қиламиз. Зеро, мамлакатимизнинг бош жамоаси ҳақидаги фикрлар ҳеч қачон ортиқча бўлмаган...\nБир жиҳатга ҳеч эътибор берганмисиз, аксарият ҳолларда миллий жамоамиз Тошкентдаги ўйинларга нисбатан меҳмондаги баҳсларда чиройлироқ футбол намойиш этади. Албатта, доимо шунақа бўлади, дея олмайман ва бу нарсанинг ўшанда қайд этилган ҳисобларга умуман алоқаси йўқ.\nЯъни, биз меҳмондаги беллашувларда кўпроқ ютқазгандирмиз, ютишимиз керак бўлган ўйинларда эса дуранг қайд этилгандир. Лекин ўша сафардаги мағлубиятли ва дурангли баҳсларда кўрсатилган ўйинлар сифати аксарият уй учрашувларимиздагига нисбатан баланд бўлган.\n...Россиянинг «Спорт-Экспресс» нашрида бериб бориладиган баҳолаш тизимининг бир кўрсаткичига ҳурматим баланд. Эътибор берсангиз, газета Россия премьер-лигаси баҳслари шарҳи асносида майдонда тўп сурган ўйинчиларни 10 баллик тизимда баҳолайди.\nУлар ўртача ўйин учун тахминан 5.0-5.5, ундан яхшироғи учун 6.5-7.0 ва юқори савияли футбол учун 7.5дан баланд баҳо олишади. Ана шу баҳолашларга қўшимча сифатида жадвалнинг энг пастки қисмида ўйиннинг томошабоплиги бўйича кўрсаткич бор ва биз буни икки жамоа томонидан кўрсатилган футболнинг сифати, деб қабул қилишимиз мумкин.\nХуллас, футболнинг сифати хусусидаги баҳодан кўп нарсаларни англаш мумкин. Дейлик, премьер-лиганинг навбатдаги баҳсида 4:3 ҳисоби қайд этилган. Буни кўриб, аксарият мухлислар ўйин роса қизиқарли ўтган, деб ўйлашлари табиий. Ваҳоланки, бунақа ҳисобдаги учрашувлар сифат графасида ҳар доим ҳам юқори балл олавермайди.\nЎша 4:3га 5.5 балл қўйилиб, аксинча, атиги 1:0 ҳисобида тугаган ўйин 8.0 баллга баҳоланган ҳолатлар кўп учрайди. Газета ходимлари бу баҳони осмондан олиб қўймайдилар, албатта.\nДеярли мутахассисга айланиб улгурган «экспрессчилар» бу борада барча жиҳатлар - футболчиларнинг ўзаро бир-бирларини тушуниб тўп суришлари, паслар аниқлиги, зарбалар сони ва аниқлиги, техника ва тезкорлик, хуллас, шу каби жиҳатлардан хулоса чиқаришади. Гапнинг индаллоси - ўйин томошабоп ўтдими ёки мазмунсиз, шуни билиш мумкин.\nЎйинлар сифатига алоҳида тўхталаётганим бежиз эмас, албатта. Хўш, нега миллий жамоамиз иштирокидаги учрашувлар сифати мавзу даражасига олиб чиқилмоқда?\nБунга сабаб шуки, аввало, футболимиздаги ўйин сифатини кўтармасдан туриб, ҳеч қачон юқори натижаларга эриша олмаймиз, мундиал биз учун армон бўлиб қолаверади. Хўш, ана шу сифатни ошириш учун ишни биринчи навбатда нимадан бошлаш керак?\nМақола бошида тилга олинган мавзуга энди етиб келдик ва катта ўзгаришларга қўл ураётган футболимиз бу масалага ҳам алоҳида эътибор қаратиши зарур деб ҳисоблайман: бу - ФУТБОЛ МАЙДОНЛАРИМИЗНИНГ СИФАТИ!\nҲа, футболчиларимизга мутлақо боғлиқ бўлмаган, уларнинг ўсишига доимо тўсқинлик қилиб келадиган, бор футболимизни ҳам йўққа чиқараётган оғриқли жиҳатлардан бири - аксарият майдонларимизнинг сифати мавжуд талаблардан анчагина пастлигидадир.\nБу ерда гап Суперлига жамоалари уй учрашувларини ўтказадиган асосий майдонлардан тортиб, то уларнинг машғулот ўтказадиган базаларидаги майдончаларигача тааллуқли.\nАфсуски, бу борада ҳаттоки, элитамизнинг тўрт етакчи клуби - «Локомотив», «Насаф», «Бунёдкор» ва «Пахтакор» ҳам ортиқча мақтана олмайди. Бошқа жамоалардан анча-мунча юқори турсада, уларнинг ўзига яраша камчиликлари бор. Бу ерда «камчиликлар кўп ҳолатларда мавжуд», десак тўғрироқ бўларди.\nЧунки баъзида фаслга боғлиқ ҳолда, баъзан стадион масъулларининг лоқайдлиги туфайли ва яна бошқа кўплаб сабаблар билан майдон ҳолати доимо 100 фоиз шай ҳолда бўлмайди.\nЛекин футболчи ва футбол кутиб турадими? Йўқ, албатта! Ўйинчилар майдон сифати яхши бўлса ҳам, ёмон бўлса ҳам машғулот ўтказишга, тўп тепишга, ҳар қандай аҳамиятли-аҳамиятсиз учрашувларда меҳнат қилишга мажбурлар.\nПро-лига жамоалари ўйнайдиган майдонлар ҳақида ҳозирча оғиз очмаймиз (очолмаймиз), уларда ҳали бу борада жуда катта ҳажмдаги ишлар қилиниши талаб этилади.\nЯхшиси, юқори савияли футболчи тезроқ ривожланиш (ёки пасайишга юз тутмаслик) учун захира футболчисига айланиш хавфи бўлса ҳам, Суперлига жамоасига ўтиб олгани маъқул.\nФикрларимизни энди тарихга айланиб улгурган бир нечта фактлар тасдиқлаши тайин, зеро мозийга боқиб иш кўрмоқ хайрли, дейдилар. Демак, бироз ортга, аниқроғи, 2013 йилнинг баҳорига қайтамиз. Миллий жамоамиз ўз тарихида жаҳон чемпионатига чиқиш учун жуда яқин борган дамлар айнан кўклам фаслига тўғри келганди.\nУ ажиб кунларни эсга олишнинг ўзи кишига бир дунё завқ улашади. Рост-да, ўша кунларда жадвалдан келиб чиқиб, энг пессимист мухлис ҳам мундиалга чиқишимиздан кўра чиқмаслигимиз қийинроқ, деб биларди.\nКечагидек эсимда, Ўзбекистон - Ливан учрашувидан бир кун олдин энг ишонган футболчимиз Сервер Жепаровни суҳбатга тортишди. Ўша куни Сервернинг ичида ҳар доим ҳам учрайвермайдиган бир ҳадик бордек эди, назаримда.\nФутболчи янги қурилган «Бунёдкор» стадионини «мақташ» ҳақидаги саволга (таклифга) жавоб қайтарар экан, кутилмаганда унинг гўзаллиги ва ҳашаматидан кўра кўпроқ ўзи учун, қолаверса, термамиз манфаати (кейинроқ маълум бўлишича ҳаммамиз) учун аҳамиятлироқ бўлган мавзуни тилга олди - футбол майдонининг ҳолати!\nДарҳақиқат, стадиондаги энг зарурий жиҳат маромида бўлмаса, бундай аренада футбол ўйнашдан нима наф?\nХуллас, эртаси куни Сервердаги ҳадик бежиз эмаслигини тушуниб етдик. Майдон сифати анчайин ёмонлигидан ўзимиз истаган натижага эришолмадик. Футболчиларимиз гол уришда қийналишди, вакилларимиздаги бор техникани ўша тайёр бўлмаган майдон йўққа чиқарди.\nИккинчи бўлим ярмига яқинлашгандагина зўрға ҳисобни очдик, амаллаб ғалабага эришдик, 3 очко олдик ва «Шунисига ҳам шукр», дедик. Лекин жўжалар (голлар) саналадиган кузга бориб маълум бўлдики, бизга яна 2та тўп етмас экан! Етмай қолган ўша голлар урилиши керак бўлган энг қулай ўйин эса айнан шу - Ливанга қарши Тошкентдаги баҳс эди. Рақиб дарвозаси 2-3 эмас, 4-5 марта ишғол қилиниши кутилганди.\nБуни уддаласа бўларди! Ахир сўнгги турда Қатар дарвозасига 5та тўп киритишни эпладик-ку! Ҳаттоки, саралашнинг ўша сўнгги баҳсида ҳам «Бунёдкор» чимининг ҳолати оптимал даражада бўлган, деб айтолмайман. Буни футболчиларимизнинг ўзлари ҳам тасдиқлашлари мумкин.\n«Рақиблар ҳам шу майдонда ўйнаган-ку?» қабилида эътироз билдирадиганларга жавобим тайёр. Сабаби, ҳимояланаётган жамоанинг ҳужум қилаётганлардан озгина бўлсада, устун тарафи мавжуд. Масалан, рақиб ҳужумини қайтариш чоғида, айниқса, тўпни ўнг келган томонга тепиб юбориш ҳолати кўп кузатилади.\nБундай вазиятда майдон аҳволининг ёмонлиги айнан ҳимояланаётган томонга кўпроқ қўл келади. Лекин гол уриши керак бўлган жамоага майдоннинг ҳолати жуда муҳим омил саналади. Айниқса, асосан техник футболга таяниб ўйнайдиган Ўзбекистон термасига.\nҚисқаси, ўша Ливанга қарши баҳсдан аламли хотиралар қолди. Ўйин пайти майдон чимининг бир неча марта кўчиб кетиши, футболчиларимиз югураётганда яққол сезилиб қолган оғир ҳаракатлар... Майли, бу энди тарихга айланди.\nЛекин бизда вазиятни ўнглаш учун вақт бор. Энди эътиборимизнинг бир қисмини чимларни мукаммал кўринишга келтиришга қаратиш керакки, футболчиларимиз биргина ёмон ҳолатдаги майдон сабаб ўйинни боши эгик ҳолда тарк этишмасин.\nМақоламиз бошида тўхталганимиз - термамизнинг меҳмондаги аксарият учрашувларда чиройли футбол намойиш этиши айнан шу майдон сифатига боғлиқ эди. Футболчиларимиз, асосан, Япония ва Жанубий Кореядаги баҳсларда кўпроқ жозибали футбол кўрсатишган.\nТўғри, бу ўйинларнинг аксарияти бизнинг мағлубиятимиз билан якунланган, лекин футболчиларимиз текис майдонда барибир, бошқача ўйнашади. Албатта, Осиёдаги бу мамлакатларда майдоннинг ҳолати ҳақида ҳеч қандай муаммо бўлиши мумкин эмас.\nЯпония ва Жанубий Корея футболининг доимо бизни сезиларли фарқ билан ортда қолдиришига асос сабаблардан бири ҳам айнан майдон сифати бўлса, ажабмас.\nКелинг, шу икки жамоага қарши ўтган ЖЧ саралаши якуний босқич учрашувларини ёдга олсак:\nЖ.Корея (уйда - 1:5, меҳмонда - 1:2)\nЯпония (уйда - 1:1, меҳмонда - 3:6)\nЖ.Корея (уйда - 1:1, меҳмонда - 1:2)\nЯпония (уйда - 1:1, меҳмонда - 1:1)\nЖ.Корея (уйда - 2:2, меҳмонда - 0:1)\nЖ.Корея (уйда - 0:0, меҳмонда - 1:2)\nРақамлардан кўриниб турибдики, биз Тошкентда ҳам, меҳмонда ҳам ғалаба қозона олмаганмиз. Тошкентда 5та дуранг, 1та мағлубият, сафарда эса тескариси - 1 дуранг, 5 мағлубият. Энг қизиғи, меҳмондаги мағлубиятлар графасининг барчасида Жанубий Корея турибди: ушбу термага ҳар гал битта тўп фарқи билан ютқазганмиз.\nКўряпсизми, илк мусобақани (1997 йилги саралашлар) айтмаганда, ҳисоблардаги фарқ катта эмас. Яъни, биз ҳар гал Тошкентда ғалабага, меҳмонда эса дурангга яқин келганмиз. Лекин ўз майдонимиздаги ўша етишмаган голларда барибир, техник томондан сустлигимиз таъсир ўтказган.\nБунга, қайсидир маънода, майдон ҳолати ҳам сабаб бўлган. Икки рақибимиз эса, табиийки, ўз уйидаги устунликдан мукаммал даражада фойдаланган. Мазкур ҳолатда нега фақат Жанубий Корея ва Японияга урғу бердим? Сабаби, Осиёда араб термаларидан фарқли равишда, япон ва корейслар жамоавий усулга асосланган техник футбол кўрсатишади.\nАйниқса, «самурайлар» иштирокидаги ўйинларда бу яққол кўзга ташланади: улар аниқ паслар билан ишлашади. Узатмаларда деярли хатолар учрамайди. Токиодаги идеал даражадаги майдон эса доимо мезбонлар фойдасига хизмат қилади. Хуллас, шу икки жамоа моделини андоза қилиб олсак, фойдадан холи бўлмасди...\nЭнди яна ўзимизнинг чемпионатга қайтиб, жамоаларимиз ўйинга тушаётган майдонлардаги аҳвол ҳақида ҳам икки оғиз сўз юритсак. Суперлига баҳслари охирги пайтларда анчагина томошабоп бўлиб қолди ва бу ҳаммамизни қувонтираётгани бор гап.\nМухлислар чиндан ҳам стадионларга қайтишмоқда. Лекин бу гавжумлик бардавом бўладими? Буни албатта, вақт кўрсатади. Лекин Суперлигада ҳам майдон масаласи борки, мавжуд камчилик томошабинларнинг стадионда ҳақиқий ҳордиқ чиқаришларига тўсқинлик қилмасин.\n...Бугун тилга олинган мавзуга аксарият футболчиларнинг ўзлари ҳам хайрихоҳ бўлишларига шубҳа йўқ. Зеро, бундан улар бизданда кўпроқ манфаатдорлар. Шу ўринда Уммон клубларидан бирида тўп сураётган ўзбекистонлик футболчи Алишер Азизовга берилган савол ва ўша ердан Суперлигамизни кузатаётган легионернинг жавобини келтириб ўтсам:\n- Алишер, «Навбаҳор» Наманганда амалдаги чемпион «Локомотив»ни мағлуб этди. Мазкур баҳсни 25300 нафар мухлис бевосита стадионда томоша қилди. Шу ўйин ҳақида нима дея оласиз?\n- Ўша учрашувни кўрдим, қойил! Наманганлик мухлисларнинг қўллаб-қувватлаши «Навбаҳор»га фойда келтирди. Мезбонлар шу куни бошқача ўйин намойиш этишди, айниқса, ишқибозларига гап йўқ. Лекин майдон ҳолати кўнгилдагидек эмасди. Тўп кўп вазиятда сакраб кетди...\n...Гувоҳи бўлаётганингиздек, яна бир футболчи майдон ҳолати ҳақида гапирмоқда. Ҳақиқатан «Навбаҳор» стадионидек мухлисларга лиқ тўла арена Ўзбекистонда деярли топилмаса ҳам, ундаги нотекис ва футболчиларни ноқулай ҳолатга соладиган майдон Суперлигада бошқа йўқ.\nНамангандаги стадионда ўша биринчи ўйинларда ҳаттоки, майсалар чиқмай қолган ҳудудлар ҳам кўзга ташландики, бу ҳолат билан жиддий иш олиб бормаса бўлмайди. Ўз олдига юқори мақсадларни қўйган ҳар бир клуб, албатта, майдоннинг ҳолатига катта эътибор қаратиши шарт.\nШоядки, шунда миллий жамоамиз сафига киришга эришолмаётган, порламасдан сўнишга юз тутаётган иқтидорларимизнинг ишлари яна олға юрса...


Ўзбекистонда фуқаролар ҳуқуқ ва эркинликларини таъминлаш – асосий вазифа | "Адолат" СДП\nЎзбекистонда фуқаролар ҳуқуқ ва эркинликларини таъминлаш – асосий вазифа\nМамлакатимизда ҳуқуқий демократик давлат ва кучли фуқаролик жамияти қуришга йўналтирилган кенг кўламли ислоҳотлар амалга оширилмоқда. Айниқса, кейинги йилларда фуқароларнинг ижтимоий ҳимоясини кучайтириш, ёшларни мажбурий меҳнатга жалб қилишнинг олдини олиш борасида самарали ишлар амалга оширилди. Бу ҳақда сессияда Президентимиз бир қанча муҳим масалалар билан биргаликда инсон ҳуқуқ ва эркинликларини таъминлаш йўлида амалга оширилаётган ишларга алоҳида тўхталиб ўтдилар. Агар эътибор бериб қарасак, чиндан ҳам мустақил Ўзбекистонда амалга оширилаётган барча ислоҳатлар инсон манфаатларига қаратилганига гувоҳ бўламиз.\nШу ва бошқа дунё ҳамжамияти эътиборини тортаётган ишлар амалга оширилаётгани боис ҳам мустақил ватанимиз БМТнинг “Инсон ҳуқуқлари бўйича Кенгашига” аъзо бўлди. Нуфузли ташкилотнинг “Инсон ҳуқуқлари бўйича” Кенгашининг 46-сессиясида биринчи марта иштирок этди.\nБугунги кунда демократик ислоҳотларимиз, янги Ўзбекистонни бунёд этишга қаратилган. Мен партия фаоли сифатида муҳтарам Президентимизнинг нуфузли ташкилот анжуманида қилган маърузаларини ўқиб чиқдим. Юртимизда ҳақиқатдан ҳам инсон ҳуқуқларини таъминлаш, миллатлар тотувлигини йўлга қўйиш борасида кенг қамровли ишлар амалга оширилаяпти. Хусусан, мамлакатимизда гендер сиёсати борасида ҳам бирмунча ишлар қилинди. Амалдаги йилда бу борада улкан қадамлар ташланади. Хотин-қизларнинг ишбилармонлик фаолиятини тубдан оширишга қаратилган Ўзбекистонда марказий Осиё мамлакатлари етакчи аёлларнинг мулоқоти ва опа-сингилларимизнинг минтақавий бизенс форуми бўлиб ўтади. Айни пайтда бу йирик анжуманга қизғин ҳозирлик кўриляпти. Албатта, бу анжуманнинг Ўзбекистонда ўтказилаётганида ҳам бир қатор маъно мужассам. Масалан, Ўзбекистонда яшаб меҳнат қилаётган хотин-қизларнинг ижтимоий сиёсий фаоллигини ошириш, давлат бошқарувидаги иштирокини таъминлаш ва аёлларнинг иқтидорларини ҳар томонлама намоён этишлари учун кенг имкониятлар яратилгани учун ҳам нуфузли ташкилотлар назарига тушиб бораяпти.\nЎзбекистон Кенгаш аъзоси сифатида бундан кейин ҳам халқаро ҳуқуқнинг инсон ҳуқуқларига оид умум эътироф этилган принцип ва нормаларини катъий ҳимоя қилади ва содиқ қолади.\nЎзбекистон “Адолат” СДП Қашқадарё вилоят Кенгаши раиси


Тиш қандай тозаланади? | www.ziyouz.uz\nБош саҳифа АжойиботларТиш қандай тозаланади?\nДўконларда юз хилга яқин тиш ювиш паcталари, ўнлаб турдаги тиш чўткалари бор. Шифокорлар берган маълумотга қараганда, улардан наф кам. Негаки, ёши олтмишдан ошганларнинг 18 фоизида умуман тиш йўқ, ўcмирларнинг 40 фоизи эcа пародонта ва кариеc хаcталикларига чалинган. Бундан шундай хулоcа чиқади: тиш чўтка ва паcта ишлаб чиқарувчиларнинг акcарияти рекламага зўр бериб, харидорларни бемалол алдайди.\n— Шу cабабли рекламаларга у қадар ишониб қолмаcлик керак, — деб ҳиcоблайди Cтоматология илмий-тадқиқот инcтитути шифокори О.Поповкина. — Маcалан, “шифобахш паcта” деган ёзувлар ёлғоннинг айнан ўзидир. Гоҳида паcта табиий маҳcулотлардан тайёрланган, болаларга бемалол ишлатcа бўлади, деб ёзишади. Бу ҳам ёлғон. Умуман, табиий паcталар ишлаб чиқарилмайди. Агар конcервант қўшилмаcа, у дарров айниб қолади. Бундай паcталарни фақат музхонада cақлашга тўғри келади. Болалар ютиб юборганда cалбий таъcир кўрcатмайдиган паcталар ҳам йўқ. Шу боиc, бундай кимёвий моддалардан болаларни эҳтиёт бўлишга ўргатинг.\nТиш паcтаcи таркибини cинчиклаб ўқинг. Маcалан, “хлорид олова” деган ёзувдан қўрқиб кетманг. Бундай бирикмали модда тишнинг қаттиқ қатлами cезувчанлигини камайтиради, нуқул реклама қилинаётган “триклозан”га қараганда бактерияларни cамаралироқ бартараф қилади. Бироқ шуни унутмангки, бактерияга қарши моддалар қўшилган паcталарни танаффуccиз уч ҳафтадан ортиқ ишлатманг. Акc ҳолда зарарли бактериялар билан бирга фойдалилари ҳам қирилиб кетади ва диcбактериоз бошланади. Фитин киcлотаcи тишнинг қорайиши олдини олади, тош ҳоcил бўлиш хавфини камайтиради. Фторид натрий эcа тишнинг эмал қатлами тикланишига ёрдам беради, кариеcнинг олдини олади.\n“Бу паcта тишни оқартиради”, деган ёзувга ҳам ишонманг. Аcлида тишни оқартириш узоқ давом этадиган муолажа бўлиб, у cтоматолог-шифокор ёрдамида амалга оширилади. Бунда шифокор тиш эмал қатламини қиcман емирадиган киcлоталардан фойдаланади. Тиш бу уcулда тозалангандан cўнг муайян вақт қаҳва, чой ичмаcлик, озиқли бўёқлар ишлатилган таомларни емаcлик керак, акc ҳолда, тиш тез қораяди. Паcталар эcа тишни оқартирмайди, фақат таркибида водород перекиcи бўлгани учун чой, қаҳва ичилгани ва тамаки чекилганидан cўнг тишларнинг ташқи томонини ялтиратади. Таркибида оҳак, cода, дикальций фоcфат, алюминий, кремний ва бошқа абразивлар бўлган паcталар билан эcа тишни ҳафтаcига фақат бир мартагина ювиш керак, холоc. Акc ҳолда, тишнинг эмал қатлами емирилиб, оғриқли жойлар ҳоcил бўлади. Паcтанинг абразивлик индекcига эътибор беринг: унинг энг юқори даражаcи 200 дан ошмаcлиги керак.\nТиш чўткалари ҳам доимо мукаммаллашиб бормоқда. Бироқ улар ҳар қанча янгиланмаcин, аcоcий талаблар ўзгармайди: чўтка қаттиқ бўлмаcлиги керак. Унинг чўткали қиcми қанча ихчам бўлcа, оғиз бўшлиғида ҳаракати ҳам шу қадар қулай бўлади. Тиш чўткангиз чўткалари эгиладиган бўлиб қолгач уни, албатта, янгиланг. Яхшиcи ҳар уч ойда бошқа чўтка ишлатган маъқул. Кўпчилик паcта билан тиш юваётганда атиги 40 cония вақт cарфлайди, аcлида шифокорлар тишни икки дақиқа давомида ювиб тозалашни маcлаҳат беради.\n← Аввалги Аввалги Телевизор умрни қиcқартирадими?\nКейинги → Кейинги: Нажмиддин Комилов. Арузий шеър талаффузи


Тиббиётчилар туманларда нимани тарғиб қилишяпти? - zarnews.uz\nАввал хабар берганимиздек, Самарқанд давлат тиббиёт институти ташаббуси билан институтнинг бир гуруҳ профессор-ўқитувчиларидан тузилган тарғибот гуруҳи Иштихон ва Пайариқ туманларида бўлиб, аҳоли билан учрашди ва тиббий кўриклар ўтказди.\nУлар туманлардаги маҳалла ва қишлоқларда давра суҳбатлари ташкил этиб, аҳоли орасида юқумли бўлмаган касалликлар профилактикаси, соғлом турмуш тарзини қўллаб-қувватлаш ҳамда тўғри овқатланиш мавзуларида маърузалар қилишди.\n- Аҳоли ўртасида ташкил этилган қатор тиббий кўрикларда, хусусан, аёллар ва болалар ўртасида ошқозон-ичак, қандли диабет, юрак-қон томир, кўз ва аёллар хасталиклари каби юқумли бўлмаган касалликларга чалинганлар сони кўпайганлиги маълум бўлган эди, - дейди СамДТИ проректори, доцент Н.Абдуллаев. – Шу сабабли гуруҳларимиз олдига аҳолини касалликлардан даволашдан кўра уни олдини олишни тарғиб қилиш асосий мақсад қилиб қўйилган. Шунингдек, саломатликни мустаҳкамлашда жисмоний фаолликни кучайтиришга кўпроқ аҳамият бериш лозим. Нафақат умумий овқатланиш масканлари ва таълим-тарбия муассасаларида, балки хонадонларда ҳам кишиларнинг овқатланишни тўғри ташкил этишига эътибор қаратишимиз керак.\nТиббий кўрик давомида кам таъминланган ва эҳтиёжманд оилалар фарзандларига малакали тиббий ёрдам кўрсатиш учун институтнинг 1-сон клиник шифохонасига тиббий йўлланмалар берилди.


Россиянинг энг бой миллиардери ўзгарди - UzNews.uz\nРоссиянинг энг бой миллиардери ўзгарди\nТадбиркор Владимир Потанин ўз ўрнини Сулейман Керимовга бўшатиб берди.\nАсли ўзбекистонлик Алишер Усмонов эса рўйхатда 101-ўринда бормоқда.\nФото:Владимир Астапкович / РИА Новости\nДоғистонлик сенатор ва бизнесмен Сулеймон Керимовнинг оиласи Forbes Real Time рўйхатида россиялик миллиардерлар орасида биринчи ўринга кўтарилиб олди.\nАйни вақтда ушбу оиланинг бойлиги 24,7 миллиард AҚШ долларига тенг.\nКеримов ва унинг оиласи россияликлар орасида етакчилик қилган Владимир Потаниндан ўзиб кетган. “Норникел” хўжайинларидан бирининг бойлиги 24,6 миллиард долларга тенг деб топилган.\nҚайд этилишича, умумий рейтингда 46-ўринда бораётган Керимов ва унинг оиласи биринчи маротаба биринчи россиялик миллиардерга айланган. Унинг бойлигининг асосий манбаси – 78 фоизи Россиянин энг йирик олтин ишлаб чиқарувчи компанияси “Полюс” акциялари ҳисобланади.\nАлишер Усмонов ушбу рўйхатда 15,5 миллиард доллар билан 101-ўринда бормоқда. Дунёнинг энг бой одамлари рўйхати ўзгаришсиз қолган – Жефф Безос, Билл Гейтс ва Бернар Арно.


"Синф хонаси совуқлигидан қизим ҳушдан кетиб қолди"\nҲаво ҳарорати 15 даражадан пастда қолаëтган айни кунларда Ўзбекистоннинг айрим мактабларида ҳатто бошланғич синфлар учун ўқув хоналарининг ҳам иситилмаëтгани айтилмоқда.\nАндижон вилояти Хўжаобод туманидаги 21-мактабнинг 1-синфи ўқувчисининг муздай синф хонасида йиқилиб қолгани ҳақида қизчанинг онаси хабар қилди.\nЎзбек ëшлари радикаллашгани йўқ¸\nдейди "Қурултой" эшиттиришига муносабат билдирган жиззахлик 21 яшар талаба Жасурбек.\n- Кеча “Қурултой” бўлдику. Менинг фикрим умуман нотўғри ўйларкансиз ўзбек ëшлари ҳақида дейман. Бундан 10 йил олдинги ëшлар билан ҳозирги ëшлар орасида ер билан осмончалик фарқ бор. Ахлоқидаям, ўзини тутишидаям, маданиятидаям, европалашиб кетган ҳозирги ëшлар. Масалан ¸ кўпчилиги Россияга бориб келаяптида. Россия, Корея, Европага бориб ишлаб келаяптику, барибир ўша ернинг маданияти таъсир қилади. Кейин телефон чиқиб кетган. Телефон орқали, ҳозир оммавий маданият деган тушунча борда дунëда, оммавий маданиятлашаяпти. Ëшларнинг юриш-туриши, ўзини тутиши. Очиғини айтаманда. Ўртоқларим бор. Эри Россияга кетган аëллар билан гаплашиб, учрашиб юради. Бу бор гап. Очиғини айтсам, ҳозирги ëшлар умуман радикаллашгани йўқ. Умуман европалашиб кетаяпти. Россиядаги болаларнинг юриш-туруши, ўзини тутиши умуман ўзгариб келаяпти. Аввалги миллий қадриятларимиз анча йўқолиб кетаяпти. Масалан¸ тўйдан олдинги қиз бола билан йигит учрашиб юради. Тўйдан уч-тўрт ой ўтиб фарзандли бўлаяпти. Аввалгидай ота-онадан ҳисоб сўрамайди. Ўзлари учрашиб ўзлари нима қилаяпти. Ота-она рухсат бермаса, қиз билан бола бирга қочиб кетаяпти. Шунақалар ҳам кўпайиб кетган, дейди жиззахлик Жасурбек.\nСовуқ боис мактабдаги қизим ўзидан кетиб қолди¸\nдеб хабар қилди бизга қўнғироқ қилган 22 яшар суҳбатдош.\n- Эрталаб уйим билан гаплашдим. Қизим касал бўлиб қолганига телефон қил дейишган эди, телефон қилдим. Қизим 1-синфда ўқийди. Мактабда ўзидан кетиб қолган. Совуқданда. Мактабларда свет йўқ, газ йўқ, совуқ дейди. Ўзим Андижон вилояти, Хўжаобод туманиданман.\nОзодлик: Демак, мактабда совуқлиги учун қизингиз ўзиндан кетиб йиқилиб қолган.\n- Совуқ ўтган, шамоллаган. Ўлиб қолдимикан десам, йўқ докторга олиб бордик, дейишди. “Нимадан бўлди бу?” десам, “Мактаблар совуқ. Эрта жавоб бериб юбораяпти” деяпти. Бизнинг қишлоқда газ умуман йўқ.\nОзодлик: Мактабнинг рақами борми?\n- 21-мактабни биласизми?\nОзодлик: Қизингиз неча ëшда?\n- 1-синфда ўқийди. Мен эрталабдан бери уйга телефон қилиб туша олмаяпман. Бу ердан операторларга уландим. “Мен уйга туша олмаяпман” десам, “Билмадим. Мен сизни Ўзбекистонга улаб бераяпман. Ўзбекистондагилар сизни улаб бермаяпти” деяпти. Кейин Ўзбекистоннинг “Билайн” оператори билан улаб берди. Гаплашдим. “Қаердан” деб сўради. “Андижон вилоятиданман” десам, “Сизларда свет йўқ. Шунинг учун биз улаб бера олмаймиз. Лекин сизнинг счëтингиздан пулни снимат қиламиз” деди. Мен эрталабдан бери анча пул солдимда счëтимга. Мен энди хавотир бўламанку ўзимнинг қизимдан, дейди хориждан сим қоққан 22 яшар суҳбатдош.\nФермерлар ғўзапояни деҳқонлардан қизғанмасин¸\nдейди ҳозир Барнаулда мардикорлик қилаëтган 21 яшар андижонлик Миродилла.\n- Барнаулдан телефон қилаяпман. Исмим Муродилла. Андижонданман. Ëшим 21да. Мен фермерлар ҳақида гапирмоқчи эдим. Фермерлар тўғрисида бўлиб ўтган баҳсни давом эттирмоқчи эдим. Фермерлар ҳозир одам ишлатаяптида. Ўзига ишчи бўлиб келганларни ишлатади. Шуларга эрта баҳор ишга қабул қилиш вақтидан “Эркак аъзолар учун ҳар бирингизга бир ярим тоннадан буғдой” деб ваъда қилади. Шундай шартниома тузиладида. Лекин буғдой пишган вақтга бориб, ҳар биттасига 700-800 килодан буғдой беради. “Бунинг сабаби нима?” деб сўрасангиз, “Сабаби ўзимга 10 тоннадан кам буғдой қолаяпти” деб важ қилишадида. Мен ўзим 8 йил колхозда ишлаган бўлсам, шундан уч йилини фермер хўжалигида ишладим. Шу пайтгача бирор марта ваъда қилинган ҳақни олмадим. Ғўзапоя масаласига келадиган бўлсак, аëл ишчилар чигит ерга қадалмасдан бурун ишлашни бошлайди. Шунинг орқасидан кеч кузгача ишлашади. Ғўзапояга деб чиқади роса кўп одамлар. Ўтин йўқлигидан одамлар ғўзапоя учун чиқади. Газ ëнмайди, свет кўп ўчади. Эрта кунда буғдойни экиб қўйиб, қор ëққандан оласан ғўзапояни деб, қор ëққанда одамлар тизза бўйи лой кечиб ғўзапоя олмайдида. Хуллас фермерларни бироз тартибга чақириб, ғўзапоя масаласини сал енгиллаштириш керак. Яқинда бирга ишлайдиган шеригим бориб келди. Умуман яшашга шароит йўқ, деб келди. Одамларда ўтин йўқ. Маҳалла комитетларидан кўмир тарқатилаяпти экан. У кўмирмас экан, тош экан. Кўмирнинг нархлари қимматлаб кетган. Одамларда ўтин йўқ. Қандай қилиб уйни иситишни билмасдан юришибду, дейди Барнаулда мардикорлик қилаëтган 21 яшар андижонлик Миродилла.


Ушбу сураи кариманинг номи ўзининг биринчи оятидаги «ал-Кавсар» сўзидан олингандир. «Кавсар» сўзи луғатда кўп яхшилик, жуда ҳам кўп яхшилик маъносини англатади. Арабларда сон жиҳатидан, қадр-қиймат жиҳатидан ва аҳамияти жиҳатидан кўп бўлган нарсага кавсар, дерлар. Ушбу сураи кариманинг номи ўзининг биринчи оятидаги «ал-Кавсар» сўзидан олингандир. «Кавсар» сўзи луғатда кўп яхшилик, жуда ҳам кўп яхшилик маъносини англатади. Арабларда сон жиҳатидан, қадр-қиймат жиҳатидан ва аҳамияти жиҳатидан кўп бўлган нарсага кавсар, дерлар. Ушбу сурадаги Кавсардан мурод Аллоҳ субҳанаҳу ва таоло томонидан Пайғамбаримиз соллаллоҳу алайҳи васалламга икки дунёда берилган кўп яхшиликлардир. Машҳур муфассирлардан Абу Хайённинг айтишларича Кавсардан кўзланган мурод ҳақида йигирма олти хил нарса зикр қилинган экан.\nИмом Термизий ривоят қилган ҳадисда қуйидагилар зикр қилинади.: «Кавсар жаннатдаги дарё бўлиб, унинг икки қирғоғи олтиндан, ўзани дуру ёқутдан, тупроғи мискдан хушбўй, суви асалдан ширин, қордан оқдир. Ким ундан бир ичса, кейин абадий чанқамайди».\nИмом Муслим ва Имом Термизийлар Анас ибн Молик розияллоҳу анҳудан ривоят қилган ҳадисда эса тубандагилар айтилади: «Бир куни Расулуллоҳ соллаллоҳу алайҳи васаллам ичимизда турган эдилар, бир оз жим туриб қолдилар-да, сўнг табассум-ла бошларини кўтардилар. Биз:\n«Сизни нима кулдирди, эй Аллоҳнинг Расули?» дедик.\n«Менга ҳозиргина бир сура туширилди», деб, «Бисмиллаҳир роҳманир роҳийм. Иннаа аътойнака ал-Кавсар» сурасини қироат қилдилар. Сўнгра:\n«У Роббим азза ва жалла менга ваъда қилган наҳрдир. Унда кўп яхшилик бордир. У қиёмат куни умматим келиб ҳузуримда сув ичадиган ҳовуздир. Унинг идишлари юлдузлар ададича. Улар ичидан бир бандани суғириб олинади. Мен, у менинг умматимдан! дейман. Шунда, бу сендан кейин нима қилганини билмайсан, дейилади».\nИбн Аббос розияллоҳу анҳу: «Кавсар-кўп яхшилик» деган. Шу маънода Пайғамбаримиз соллаллоҳу алайҳи васаллам бу дунёда берилган: нубувват, Қуръон, илм, умматнинг кўплиги, душманларга ғолиблик, фатҳларнинг кўплиги ва у дунёда берилган: шафоат, ҳавз, мақоми маҳмуд кабилар ҳаммаси кавсардан ҳисобланади, деганлар.\nБу сура Пайғамбар соллаллоҳу алайҳи васалламнинг ўзларига хос. У зотга яхши ваъдалар беради. Шунингдек, душманларнинг номини ўчиришга ваъда беради ва у зоти бобарокатни шукрга йўллайди.\nМаълумки, Муҳаммад соллаллоҳу алайҳи васалламнинг ўғил фарзандлари турмаган, вафот этган. Кофирлар, душманлар шундан ҳам дарров гап тарқатганлар, чунки мусулмонларнинг раҳбарига туҳмат қилиб, обрўсини тўкиш билан Исломнинг обрўсини тўкишга ҳаракат қилиш дин душманларининг қадимдан ишлатиб келаётган услуби. Улар Муҳаммаднинг орти кесик, ишни давом этдирадиган ўғил фарзанди йўқ, вафотидан сўнг ҳамманинг ёдидан чиқади, дейишган.\nКавсарни тафсирчиларимиз–«кўп яхшилик» деб айтишлари, бу эса–Пайғамбарлик, Қуръон, ҳикмат, умматнинг кўплиги, шафоат ва Пайғамбаримизга берилган бошқа сон-саноқсиз яхшиликлардан иборатлиги ва бошқалар тўғрисида юқорида гапирилди.\nКавсарни берган Аллоҳга ҳар қанча шукр қилса шунча оз, холис Ўзи учун ибодат қилиб, намоз ўқиш, фақат Худонинг йўлида жонлиқ сўйиб, бева-бечораларни тўйғазиш шукрнинг бир кўринишидир.\nАллоҳ таоло ваъдасига вафо қилувчидир. Дарҳақиқат, душман, кофирларнинг орти кесилди. Ному нишонлари йўқ бўлди, йўқ бўлмоқда ва йўқ бўлади ҳам. Ислом душманларининг номлари тилга олинса ҳам, лаънат билан олинади.\nМуҳаммад соллаллоҳу алайҳи васалламнинг эса ортлари кесилгани йўқ, ишлари давом этмоқда ва қиёматгача давом этади. Ҳозир ер юзининг барча бурчакларида миллиарддан ортиқ инсон у кишининг умматиман, деб юрибди. У кишини бола-чақасидан, ота-онасидан, қариндош-уруғидан ва ҳатто ўзидан ҳам афзал кўради.\n“Тафсири ҳилол” дан


Америкалик бойлардан бири Дональд Трампни миллионлар билан қўллаб-қувватлашга тайёр\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Америкалик бойлардан бири Дональд Трампни миллионлар билан қўллаб-қувватлашга тайёр\t16:37, 16 май 2016\tАҚШнинг энг бой одамларидан бири Шелдон Аделсон Доналд Трампнинг президентлик кампаниясига 100 миллион доллар ажратмоқчи.\nБунгача Трамп сайловолди кампаниясини ўзининг маблағлари ҳисобидан молиялаштираётганди. Яқинда Трампга кампания учун яна миллиард доллар керак бўлиши маълум бўлди.\n82 ёшли Аделсон 2012 йилнинг ўзида Республикачилар партияси эҳтиёжларига 98 миллион доллар ажратган эди. Ҳозир The New York Times нашрининг ёзишича, у фракцияни қўллаб-қувватлашни қисқартириб, маблағларни Трампнинг кампаниясига йўналтиришга қарор қилган.\nТрамп республикачилардан АҚШ президентлиги лавозимига ягона номзод бўлиб қолмоқда, унинг рақиблари Тед Круз ва Огайо Джон Кейсик пойгадан воз кечишган.


Ҳиллари — 2016 — Shermuhammad.Net\nБош саҳифа/Сиёсат/Ҳиллари — 2016\nКуни кеча Ҳиллари Клинтон 2016 йилги президент сайловларида номзод сифатида қатнашишга қарор қилганини эълон қилди. АҚШнинг машҳур The New York Times газетаси Ҳиллари Клинтон сайловда ғалаба қилиши учун нималарга эътибор қаратиш кераклиги ҳақида фикр юритган. Қуйида ана шу фикрлар билан танишишингиз мумкин.\nҲиллари Клинтон праймеризлар (партияларнинг ички сайловлари) давомида Демократик партиянинг бошқа номзодлари томонидан катта рақобатга дуч келмайди. Умумий сайловларда эса Клинтон хоним 2008 ва 2012 йилги сайловларда Барак Обамага овоз берган сайловчилар — “Обама коалицияси” деб аталувчи қора танлилар, ёшлар ва олий маълумотга эга америкаликларни ўз томонига оғдириши керак бўлади. Шунингдек, у ишчи синф аёллари ва олий маълумотли қизларни ҳам ўзининг қўллаб-қувватловчилари сифатида кўриши керак. Оқ танли ишчи синф эркаклари Демократик партиядан анча узоқлашган бўлса-да, уларнинг орасида Билл Клинтонга нисбатан сақланиб қолган илиқ муносабат сабаб Ҳиллари Клинтонни қўллайдиганлари ҳам йўқ эмас. Лотин америкалик АҚШ фуқароларининг аксари 2008 йилги праймеризлар чоғида Обамага эмас, Ҳиллари Клинтонга овоз беришган эди. Лекин сўнгги йилларда иммиграция қонунчилигида юз берган ўзгаришлар сабаб, латинолар Клинтон хонимнинг бу ўзгаришларга муносабатига қизиқмоқда. Флорида ва Колорадо каби сайловда ҳал қилувчи аҳамиятга эга штатларда ғалаба қозониш учун Ҳиллари Клинтон ўзининг улар тарафида эканига ишонтира олиши керак бўлади.\nОҳайо штати бу сафар ҳам классик жанг майдони бўлади. Демографик ўзгаришлар сабаб Колорадо, Невада ва Виржиния ҳам ўйинга қўшилган. 2008 йили Ҳиллари Клинтон 9 фоизлик кўп овоз билан ғалаба қозонган Пенсильвания штатида етакчи бўлади. Мичиган ва Нью-Ҳэмпшир учун ҳам қаттиқ кураш кечади. Шунингдек, Клинтон жамоасидагилар сўнгги йилларда қора танли ва латино сайловчилар сони ортиб бораётган Шимолий Каролина ва Жоржия штатларида сайловолди кампаниясига имкон қадар катта маблағ ва куч сафарбар этилишига шаъма қилиб ўтишди. Бу штатлар яхши иш олиб борилса, Жеб Буш номзод сифатида илгари сурилса, Клинтоннинг ғалабаси сўроқ остида қолувчи Флорида штатининг аҳамияти камаяди.\nКлинтон америкалик сайловчилар фарзандлари ва набиралари учун яхшироқ мамлакат қолдириш ҳақидаги мурожаатларни кутиш мумкин. Ўзининг оналик ва бувилик тажрибасидан келиб чиқиб, Ҳиллари Клинтон даромадлар тенгсизлиги ва ўрта синфни қўллаб-қувватлаш масаласини ҳаммадан яхши тушунишини сайловчиларга етказишга, уларни ишонтиришга ҳаракат қилади. Унинг иқтисодий дастури аёллар орасида кўпроқ қўллаб-қувватланадиган, энг кам ойлик маош, ҳақ тўланадиган меҳнат ва касаллик таътиллари, фарзанд тарбияси билан боғлиқ масалаларни ўз ичига олади.\nҲиллари Клинтон ғалаба қозонади, чунки…\nҲиллари Клинтон деярли юз фоиз тан олинган ном ва ишчи синф аёлларининг қўллаб-қувватловига эга номзод. Республикачиларни жуда мураккаб праймеризлар кутибди. Улар иммиграция ва таълим бўйича кескин ғояларни илгари суриш билан банд бўлиб турганда, кимга овоз беришга иккиланаётганлар Ҳиллари Клинтон фойдасига овоз бериши мумкин. Демографик ўзгаришлар республикачиларга қарши ишламоқда. Агар улар латинолар, аёллар ва ёшлар кўнглига йўл топа билмаса, Клинтон хоним асосий кураш кечадиган штатларда сайлов кампаниясини яққол етакчи сифатида бошлайди. Қолаверса, Ҳиллари Клинтон сайловолди кампанияси мобайнида икки ярим миллиард долларлик молиявий имкониятларидан ҳам унумли фойдаланиши мумкин. Сайловолди молиявий фонди “super PAC” хайриялари ва Демократик партия етакчи тарафдорларининг қўллаб-қувватлови ҳисобидан шаклланади.\nҲиллари Клинтон ютқазади, чунки…\nҲиллари Клинтон 2007 йили ҳам жуда кучли сайловолди платформасига эди ва Обаманинг жуда кучли рақобатчи эканигина унинг сайловолди кампаниясини тўхтатишга мажбур қилганди. Ҳозирги вазиятда унинг асосий вазифаси 2008 йилги кампания мобайнида унга панд берган бошқарув ва стратегия бўйича ички муаммоларни бартараф этишдан иборат. Ҳиллари Клинтон ўз жамоасидаги таҳлил ва кўрсаткичларга таянувчи ёш кадрларга, анъанларга таянувчи “Эски гвардия”дан кўра, ишонч билдира оладими? Ёшлар ва қора танлиларни Обама каби рухлантира оладими? Ва энг муҳими – Ҳиллари Клинтон одамларни ўтмиш эмас, келажак вакили эканига ишонтира оладими?\nThe New York Times газетасининг интернет саҳифасида 12 апрель куни чоп этилган «What Hillary Clinton Would Need to Do to Win» мақоласи асосида тайёрланди.\nАҚШ сайлов Ҳиллари Клинтон


Шавкат Мирзиёев: «Бозор бешафқат, лекин ҳаммага бир хил шароит бўлиши керак»\nШавкат Мирзиёев: «Бозор бешафқат, лекин ҳаммага...\n28.12.2018 10:34 0 1726\nБугун, 28 декабрь куни Ўзбекистон Республикаси Президенти Шавкат Мирзиёевнинг Олий Мажлисга Мурожаатномаси бўлиб ўтмоқда.\nДавлатимиз раҳбари Мурожаатномасида солиқ сиёсати масаласига эътибор қаратди.\n«2019 йилдан бошлаб жорий этилаётган янги солиқ концепциясида солиқ юкини камайтириш, содда ва барқарор солиқ тизимини қўллаш ва шу орқали иқтисодиётимиз рақобатбардошлигини ошириш, тадбиркор ва инвесторлар учун янада қулай муҳит яратиш энг асосий ғоя бўлади», деди Президент.\nШунингдек, янги таҳрирдаги Солиқ кодексида мамлакат тараққиётининг таянчи бўлган инсофли, ҳалол солиқ тўловчиларни рағбатлантириш, яширин фаолият юритаётганларни эса қатъий жазолаш кўзда тутилиши айтиб ўтилди.\nПрезидент солиқ сиёсатидаги имтиёзларга ҳам тўхталиб ўтди.\n«Солиқ имтиёзларини босқичма-босқич бекор қилишимиз керак. Келажакда ҳаммага бир хил шароит бўлади. Кимгадир преференция ёки имтиёзлар берилса, бу бошқалар учун адолатсизлик бўлади. Шунинг учун ҳаммага бир хил бўлиши керак, бозор бешафқат, лекин шуни қилишимиз керак», деди Шавкат Мирзиёев.\nШавкат Мирзиёев имтиёз солиқ сиёсати Олий Мажлисга Мурожаатнома


Ироқда ҳокимият белгиланганидан икки кун олдин Ироқ Ўтиш Даври Ҳукуматига топширилди. Ҳокимиятни топшириш маросими Бағдодда ўтказилди.\nШунингдек, бугун Ироқ президенти, Ўтиш Даври Ҳукумати раҳбари ва ҳукумат аъзолари қасамёдга келтирилдилар.\nИроқдаги АҚШ ва Британия маъмурияти раҳбари Пол Бремер мамлакат Бош Вазири Оят Алавийга ҳужжатлдарни топширар экан шундай деди:\n- Биз Ироқнинг эркин халқаро ҳамжамиятда тенг ҳуқуқли асосда ўз ўрнига эга бўлиш ҳаракатини қувватлаймиз. Чин дилдан Сизнинг Пол Бремер, иттифоқчи кучлар вақтинчалик маъмуриятининг раҳбари,-деди Пол Бремер.\nОят Алавий бунга жавобан: Ироқ ҳукумати ва халқига мустақиллик берилиши тарихий кундир, - деди ўз сўзида.


Мирзиëев учун кўргазма ëки музей директори ишдан кетдими?\nЎзбек президентининг Москвага сафарига тўғри келадиган сирли кўргазма ортидаги гап-сўзлар\nРоссия матбуоти Нукусдаги Савицкий номидаги музей дурдоналаридан таркиб топган кўргазма апрель ойида Москвадаги Пушкин музейида очилиши ҳақида хабар тарқатди.\nЎзбек нашрлари ҳам бу хабарни карнай қилиб айнан такрорлади (ўзбек ватандошлари ўз юрти билан боғлиқ хабарларни дубликат тарзида олишга кўникиб бўлган).\nМосквадаги Пушкин номидаги тасвирий санъат музейи директори Марина Лошак хоним Нукус музейига бориб, ўша жойнинг ўзида Россия пойтахтида кўргазма ўтказиш қарорига келган эди.\nДилшод Азимов, реставратор, айрим асарлар қалбакилаштирилган Савицкий музейини текшириш ташаббускорларидан бири\nҚизиқ, дунëга танилган санъатшунос, визуал санъат билимдони, санъат арбобининг Нукусга ташрифи ўзбек ОАВлари диққатидан нега четда қолди? Нега бу ташрифда ўзбек санъат арбоблари иштирок этмади? Умуман, бу кўргазма атрофида жуда кўп саволлар туғилмоқда. Маълум бўлишича, МХХ тарафидан Ўзбекистондаги барча катта музейларда коллекцияларнинг сақланиши юзасидан кенг қамровли текширувлар давом этмоқда.\nБиринчи президентнинг тўнғичи Гулнора Каримова “қулатилиши” ортидан 2014 йилда жиноят ишлари бўйича Яккасарой тумани суди Ўзбекистон давлат санъат музейи бош муҳофизи Мирфайз Усмоновни 9 йилу 3 ойга озодликдан маҳрум қилган эди.\nТошкент шаҳри прокуратураси вакили Темур Нормуҳаммедовнинг “Элтуз” мухбирига эслатишича, 1999 йилдан 2014 йилга қадар музейнинг кўплаб нодир асарлари сотиб юборилиб, давлатга жуда катта миқдорда зарар келтирилган.\nЎғрига айланган қоровул ëки “Ы” операцияси\nБош муҳофиз Мирфайз Усмонов музейнинг бошқа ходими – реставратор Абдураҳмон Мурановга картиналарнинг қалбаки нусхасини чиздириб, оригинал нусхани сотиб юборган. Шу тариқа Александр Николаевнинг “Бола сурати” (“Рисунок мальчика”), “Мева кўтарган қиз” (“Девушка с фруктами”), Оганес Татевосьяннинг “Чойхона”, “Бухоро”, “Денгиз”, Николай Караханнинг “Ҳовуз бўйидаги қизлар” (“Девушки у хауза”), Рихард-Карл Зоммернинг “Тоғ дарёси устидаги кўприк” (“Мост через горную реку”), “Кабобхона” картиналари пулланган.\nШунингдек, Усмонов музейнинг экспонатларни таъмирлаш лабораторияси мудири Бахтиёр Ботиров билан тил бириктириб, европалик рассомларнинг 25 га яқин асарини ҳам сотиб юборган. Қайд этилишича, суд Ботиров ва Мурановга 8 йилга озодликдан маҳрум этиш жазосини берган.\nБу воқеа ортидан маданият ва санъат мулозимлари назорат остига олинди. Узоқ йиллар Бадиий академия раиси бўлган, Ўзбекистон маданият ва спорт ишлари вазири лавозимида ишлаган Турсунали Қўзиев мансабидан олиниб, устидан жиноят иши қўзғатилди. Қўзиев етказилган зарарни қоплаш шарти билан қамалмай қолди.\nСавицкий номидаги Нукус санъат музейининг узоқ йиллик мудираси Мариника Бобоназарова ишдан кетказилди. Бадиий академия раиси Акмал Нуриддинов ва унинг хотини, Миллий галерея директори Камола Оқилова устидан узоқ ва жиддий тафтиш бошланди.\nБухоро музейида қадимий олтин тақинчоқлар қалбакисига алмаштирилгани борасида суриштирув кетмоқда. Хиванинг Ичан қалъа музей-қўриқхонасига қарашли Нуриллабой саройидаги талон-торож борасида бўлиб ўтган тўртта суд маҳкамасида музейлардан асар ўғирлаш тизимли тус олгани аниқланди.\nУрганч суратлар галереясидан Андрей Крикис асарининг изсиз йўқолиши ва камида икки ҳайкалнинг қалбакисига алмаштирилиши юзасидан ўша пайтда музей раҳбари бўлган Бекпўлат Боғибеков ҳали жазога тортилмади.\nМаълум бўлишича, шу кунларда республика музейларида тафтишлар якунланмаган. Ҳар ҳолда текширув якунлангани ҳақида расмий билдирув йўқ. Айни пайтда халқаро кўргазмалар уюштиришни режалаган кураторлар ўзбек музейларига мурожаат қилиб, музей хазинасидаги бирор асарни кўргазма учун сўраганида қатъий рад жавобини олмоқда. Чунки музейларда МХХ тарафидан тафтиш кетмоқда!\nМоскванинг коллекцияга тикилган назари\nПушкин номидаги Санъат музейи директори Пушкина Марина Лошак в Нукусда Фото: naesmi.uz\nШу ўринда савол. Қандай қилиб Ўзбекистондаги энг қиммат асарлар жамламасининг Москвага сафар қилишига изн олинди? Бу жамламанинг фото инвентаризацияси ҳунуз йўқлиги бу саволни яна ҳам долзарблаштиради. Гулнора Каримованинг инқирозидан олдин “музей асарларини кўргазма баҳонасида четга олиб чиқиб сотиб юбориш” анъанаси овоза бўлган эди.\nМасалан, Москвадаги рассомлар уйида ишлайдиган мунаққид “Элтуз” мухбирига музейдаги расмларни кўргазма орқали сотиш схемасини гапириб берди: Москвада марҳум Раҳим Аҳмедовнинг шахсий кўргазмаси ташкил этилган, унга Ўзбекистон музейларидан ҳам бир қанча шоҳ асарлар Гулнора Каримованинг оғзаки буйруғига кўра расмий изнсиз олиб борилган. Давлат музейи хазинасидаги “Она ўйлари” асари шу тариқа Москвада пайдо бўлган.\nБу асарни Москвада хусусий коллекционерларга сотиш режаланган. Ўзбекистон музейига оид бу асарни 58 минг АҚШ долларига сотишга келишилган. Ўша пайтда тирик бўлган Аҳмедовга яқинлари орқали босим ўтказилиб, музей учун нусха чизишга кўндирилган. Бироқ кўргазма зали бошлиғи бундан хабар топгач, катта жанжал рўй берган. Москвадаги кўргазмага асосий, музей фондидан олинган ишлар зудлик билан Тошкентга қайтариб жўнатилган. Олинган аванс эвазига рўйхатда бўлмаган ишлар берилиб, жанжал бости-бости қилинган.\nТансиқбоев ва Уфимцев асарлари кўргазмалари ҳам шу каби хуфëна тарзда ва “Гулнора Каримова топшириқ берди” ниқоби остида сотиб келинган. Бундай схемада ташкил қилинган бир-икки кўргазмага Ўзбекистоннинг давлат музейларидан олиб чиқиб кетилган баъзи санъат дурдоналари билан боғлиқ жиноятлар боис маданият ва спорт ишлари собиқ вазири Рустам Қурбонов ишдан олинди. Бу схема асосида Ангрендаги Уфимцев галереясидан Кашина, Тансиқбоев, Лабас, Аҳмаров асарлари сирли тарзда ғойиб бўлган, дейди мунаққид.\nКафолатни ким беради?\nБу воқеалар фонида гапирадиган бўлсак, Нукус музейидаги дурдоналар Москвада алмаштирилмаслиги ëки безбетларча пулланмаслиги учун кафолатни ким берди? Агар коллекцияга бир гап бўлса, ким жавоб беради? Шу кунларда думи тугилаëтган маданият ва спорт ишлари вазирими?\nНукус музейида расмлар қалбакилаштирилгани ва алмаштириб қўйилгани ҳақидаги ҳеч ким рад этмаган иддаолар фонида бу савол жиддийлик касб этади. 4 апрель куни Ўзбекистон президентининг Москвага расмий сафари ҳақидаги хабар кўп нарсага ойдинлик киритди. Мирзиëев ўз раҳнамоси, йўл кўрсатувчи сиëсий падари Владимир Путин олдига сажда учун борар экан, сафарнинг энг майда деталлари ҳам муҳокама қилинганига шубҳа йўқ. Мирзиëев сафари учун пешкаш бўлиши кутилаëтган Ўзбекистоннинг ноëб коллекциясини бир имзо билан четга чиқаришга изн берган мулозим барча масъулиятни зиммасига ола оладими?\nБу орада асарларнинг сақланиши ва сафардан қайтмаган асарлар борасидаги шов-шувли жиноятларнинг чигили ечилмаганини яна таъкидлаш лозим. Виктор Уфимцевнинг музейдан гумдон бўлиб, Москвадан дараги чиққан асарлари қайтарилмаган, Тошкент, Самарқанд, Бухоро ва Хива музейларидаги ўғирликлар борасида хулоса қилинмаган пайтда бу жамламанинг шубҳали сафари ўринлими? Боз устига, маданият ва спорт ишлари собиқ вазири, Ўзбекистон рассомлар уюшмасини тугатиб, ўрнига Бадиий академия ташкил қилиш ташаббусчиси Турсунали Қўзиев жиддий жазога тортилгани йўқ.\nАкадемия раиси Акмал Нуриддинов ва Миллий галерея мудираси Камола Оқилова ўз лавозимида қолмоқда. Самарқанддаги тарих музейидан ғойиб бўлган қимматбаҳо ранг-тасвир коллекцияси борасида ҳам мулозимлар оғзига қатиқ увитиб сукут сақламоқда.\nЎзбекистон адабиëти музейидан йўқолиб, МХХ генераллари уйидан чиққан қадимий қўлëзмалар, Ўзбекистон мусулмонлари идорасида сақланаëтган Усмон мусҳафининг йиртиб олиниб, сотиб юборилган 9 варағи борасида ҳам жамоатчиликка маълумот берилгани йўқ.\nБуларнинг ҳаммаси мамлакат мулозимлари мазкур масалаларга панжа орасидан қараяпти, дейишга асос бўлади. Мулозимлар учун санъат ва маданият ўгай ва камбағал қариндош каби қадрсиз. Ўзбекистон янги раҳбарининг Москвага сафарини самарали қилиб кўрсатиш учун ноëб коллекцияни ўрнидан силжитиш жуда катта авантюрадир. Бу миллат санъати, маданияти ва бадиий меросига малакасиз, жоҳилларча муносабатнинг энг аянчли намунасидир.\nМақола адоғида яна бир писанда. Ўзбекистон ватандошлари ўзларининг бошкенти бўлмиш Тошкентда Нукусдаги Савицкий музейининг тўлақонли коллекциясини кўриш шарафига ҳануз муяссар бўлмади. Ўзбек мулозимлари ўз пойтахти учун раво кўрмаган коллекцияни рус оғаларига илинибди.\nНима ҳам дердик. Ҳеч бўлмаганда Россиядаги ўзбек меҳнат мухожирлари бу кўргазмани томоша қилиб, миллат маданий мероси кўламини ҳис этар, деган умид кўксимизни илитади.\nP.S. Мақола ëзилиб бўлган пайтда Нукус музейига яқин манбадан маълумот келди. Москва музейи раҳбари Марина Лошакнинг Нукисга ташрифидан сўнг Савицкий номли музей директори Мақсет Қарлибоев ишдан бўшаш ҳақида ариза ëзган. Истеъфо қабул қилинган. Бу маълумот ҳануз расмий тасдиғини топмади. Лекин бу тахлит янгиликларни ўзбек жамоатчилигига етказиш энг сўнгги навбатга қўйилиши билан боғлиқ тутумни биламиз. Ҳар холда бу ҳабар Москвадаги кўргазмадан кейин айтилса керак. Қарлибоев нега ишдан бўшашучун ариза ëзди? Буни ортида қандай сабаблар бор? Биз фақат таҳмин қилишимиз мумкин холос. Бу борада икки мулоҳаза бор. Биринчиси Қарлибоев коллекцияни чет элга олиб чиқилишига қарши бўлган. Лекин дарҳол айтамиз¸ бу заиф таҳмин. Маҳаллий мулозимнинг ўз ташаббуси билан бир нарсага қарши бўлиши ишонарсиз. Иккинчи сал ишонарлироқ версияга кўра тажрибали мунаққид Марина Лошак балки Нукус музейининг мавжуд фаолиятиини танқид қилган. Танқид учун сабаблар жуда кўп. Боз устига республикадаги Мирзиëев фазоси мулозниг танқид қилиниши ортидан бу вазирликни ажратиш¸ “ўзбекмузей” каби муҳим ташкилотни йўқ қилиш ҳақида 15 февраль фармонидаги сиëҳ ҳали қуригани йўқ.\ndata-title="Мирзиëев учун кўргазма ëки музей директори ишдан кетдими?" data-description="
Ўзбек президентининг Москвага сафарига тўғри келадиган сирли кўргазма ортидаги гап-сўзлар
 Россия матбуоти Нукусдаги Савицкий номидаги музей дурдоналаридан таркиб топган кўргазма ..." data-image="https://eltuz.com/wp-content/uploads/2017/02/r62301.jpg" data-url="https://eltuz.com/asosiy-mavzular/198841/" data-services="facebook,odnoklassniki,twitter,telegram" data-counter="ig">\n7 июнь – Англия қиролининг яккаҳокимлиги чекланган кун\nБу кун Англия фуқаролик жамияти томонидан монархия зўравонликларини чеклаш йўлида туб бурилиш ясалган санадир. 1628 йилнинг 7 июнида инглиз ...\n25 январ 2019\nТожикистонда ТВ орқали ўпишганларни кўрсатиш тақиқланди\nТожикистон расмийлари 2018 йилнинг бошида қабул қилинган қарор асосида ТВ орқали нафақат секс, балки ўпишиш ва қучоқлашиш саҳналарини ҳам ...\nХайрулло Файз 1970 йилда Ҳўжандда туғилган. ТошДУнинг журналистика факультетини битказган. Би Би Си радиосининг ўзбек хизматида ишлайди. Очилган кўздан ...


МДУ Туркияда ҳибсга олинган талабани ўқишдан четлаштирмоқчи\n16:23 / 05.06.2015\nМосква давлат университети фалсафа факультети раҳбарияти Туркия-Сурия чегарасини кесиб ўтиш чоғида қўлга олинган 2-курс талабаси Варвара Карауловани ўқишдан четлаштириши мумкин. Бу ҳақда факультет декани Владимир Миронов Интерфакс агентлигига маълумот берди.\n“Уни бўшатиш масаласи кўриб чиқилади, негаки у сессияда иштирок этмаяпти. У ҳеч кимни огоҳлантирмасдан кетиб қолди. Бу талабалар кенгашида муҳокама қилинди”, – таъкидлаб ўтди декан.\nШунингдек, у бу каби ҳолатларга илгари ҳам гувоҳ бўлганини қўшимча қилиб ўтди: “Мен 11 йил декан муовини бўлдим, 18 йилдан буён деканман. 29 йил ичида бундай ҳолатлар бўлган. Талабалар баъзан айрим динларга қизиқиб қоладилар, улар хоҳ янги, хоҳ эски динлар бўлсин”.\n5 июнь куни Россия ички ишлар вазирлиги Караулова Интерпол ёрдамида Туркия чегарасида қўлга олинганини маълум қилган эди. Қиз Сурияга ўтиб, "ИШИД" таркибига қўшилмоқчи бўлган. Айни пайтда у Туркия миллий миграция агентлигида сақлаб турилибди.\nИнтерпол уни 2 июндан қидира бошлади. Унинг қаерда эканлигини аниқлашда АҚШ, Туркия, Россия, Буюк Британия ва Испания вакиллари иштирок этди.


Ҳатто пандемия даврида ҳам глобал миқёсда ҳарбий харажатлар ўсишда давом этди. Инсониятнинг бир йиллик мудофаа харажатлари 2 триллион долларга етай деб қолди.\n2020 йилда глобал миқёсда ҳарбий мақсадларда сарфланган маблағлар ҳажми 1,98 триллион долларни ташкил этган. Бу ҳақда Стокҳольм Халқаро тинчлик тадқиқотлари институти (SIPRI) маълум қилди.\n1,98 трлн доллар – 2019 йилдаги кўрсаткичга нисбатан 2,6 фоизга кўп.\n2020 йилдаги жами ҳарбий харажатларнинг 62 фоизи 5 та давлат ҳиссасига тўғри келади: АҚШ, Хитой, Ҳиндистон, Россия ва Буюк Британия.\nАҚШ – 778 млрд доллар;\nХХР – 252 млрд доллар;\nҲиндистон – 72,9 млрд доллар;\nРоссия – 61,7 млрд доллар;\nБуюк Британия – 59,2 млрд доллар.\nХитой ҳарбий харажатлари сўнгги 26 йилдан бери муттасил ошиб бораётгани диққатга молик.\n2020 йилги ҳарбий харажатлар, минтақалар кесимида. Дата: SIPRI\nТадқиқотчилар урғу бераётган яна бир факт: Пандемиянинг биринчи йилида глобал ялпи ички маҳсулот (ЯИМ) 4,4 фоизга қисқарган пайтда ҳам, ҳарбий соҳага ажратилган маблағлар ошган.\nНатижада, ҳарбий харажатларнинг глобал ЯИМдаги улуши 2019 йилдаги 2,2 фоиздан 2,4 фоизга етган.\nҚайд этилишича, ўтган йил давомида Чили ва Жанубий Корея каби мамлакатларда ҳарбий бюджет қайта тузиб чиқилган, Бразилия ва Россияда эса ҳарбий соҳа маблағлари қисқартирилган. Хусусан, Россия мудофаа мақсадларига бюджетдаги режадан 6,6 фоизга камроқ пул ишлатган.\n«Пандемия 2020 йилда глобал ҳарбий харажатларга сезиларли таъсир кўрсатмаганини кузатишимиз мумкин. Давлатлар пандемиянинг иккинчи йили давомида ушбу даражадаги ҳарбий харажатларни сақлаб қоладими ёки йўқми, буни аниқ айтиш қийин», – деди SIPRI Қурол ва ҳарбий харажатлар дастури тадқиқотчиси доктор Диего Лопес да Силва.\n2020 йилда Қўшма Штатлар ҳарбий харажатлари тахминан 778 миллиард долларни ташкил этиб, 2019 йилга нисбатан 4,4 фоизга ўсган.\nБу – бутун дунёдаги ҳарбий соҳага жалб қилинган маблағларнинг 39 фоизини ташкил этмоқда.\nАҚШ ҳарбий харажатларида 7 йиллик камайишдан кейин охирги уч йил давомида кетма-кет ўсиш тенденцияси кузатилмоқда.\n«АҚШ ҳарбий харажатларининг сўнгги пайтдаги ўсиши, авваламбор, тадқиқот ва ривожлантиришга катта сармоялар киритилиши ва АҚШ ядровий арсеналини модернизация қилиш ва кенг кўламли қурол-яроғ сотиб олиш каби узоқ муддатли лойиҳалар билан боғлиқ бўлиши мумкин.\nШунингдек, Хитой ва Россия сингари стратегик рақобатчилар томонидан бўлаётган потенциал таҳдидлар Трамп маъмуриятини соҳага маблағ жалб қилишни оширишга мажбур қилган», – таъкидлайди SIPRI тадқиқотчиси Александра Маркштайнер.\nХабар қилинишича, НАТОнинг деярли барча аъзолари 2020 йилда ўзларининг ҳарбий харажатларини оширишган. Ташкилотнинг 12 та аъзоси ўзларининг ҳарбий хизматларига ЯИМнинг 2 фоизини ёки ундан кўпроқ маблағ сарфлаган.


Бошпана изловчи Қозоғистондан Ўзбекистонга экстрадиция қилинган - BBC O'zbek\nБошпана изловчи Қозоғистондан Ўзбекистонга экстрадиция қилинган\n10 Сентябр 2010\nImage caption Аёллар ҳибсдаги бошпана изловчи эркакларнинг очлик эълон қилганини айтишган\nОлма ота ҳибсхоналарида сақланаётган бошпана изловчиларнинг биринчиси Ўзбекистонга экстрадиция қилинган.\nҲибсдаги қолган эркаклар очлик эълон қилганлар.\n27 ёшли қирғизистонлик Хуршид Комилов Ўзбекистонга чиқариб юборилгани ҳақида унинг яқинларига Олма ота Миллий хавфсизлик қўмитасидан маълум қилишган.\nОлма ота шаҳар Миллий хавфсизлик қўмитасидан Г. Тўқтабаев Хуршид Комиловнинг яқинларига унинг Ўзбекистонга бериб юборилганини маълум қилган.\n- Тўқтабаев бизнинг олдимизга чиқиб, Комилов Хуршидни этапга жўнатдик, деди. Биз этап нима дегани десак, этап бу Ўзбекистон, Ўзбекистонга кеткизиб юбордик, деди, - дейди Комиловнинг турмуш ўртоғи Хуршида.\nХуршид Комилов асли Қирғизистон фуқароси ва аёлининг айтишича, Ўзбекистонда бирор марта ҳам бўлмаган.\nАсосан бошпана изловчиларнинг ҳуқуқини ҳимоя қилувчи юрист Денис Живага айтишича, Комиловнинг экстрадиция қилинишида кўпроқ ўзи айбдор.\n- У миграция департаментига мурожаат қилмаган. Комиссия аъзоларининг олдида мен ҳеч қандай ариза ёзмайман, мен БМТнинг Қочқинлар билан ишлаш комиссарлиги ҳимояси остидаман деб бош тортган, - дейди Денис Живага.\nХуршид Комиловнинг яқинлари унинг Ўзбекистонда нимада айбланаётганини билишмайди.\nТурмуш ўртоғининг айтишича, Қирғизистон миллий хавфсизлик хизмати томонидан безовта қилинаверганидан сўнг Хуршид Комилов Қозоғистонга бориб БМТдан бошпана сўраган.\n"Биз 2008 йилда Умра ҳажига бориб келдик. Қайтиб келганимиздан сўнг Қирғизистон Миллий хавфсизлик қўмитаси ҳажда мана бу одамларни билан танишганмисан, деб турмуш ўртоғимни чақиртираверди. Ҳолимизга қўймаганидан сўнг Қозоғистонга келиб БМТдан қочқинлик сўради", дейди Комиловнинг рафиқаси.\nБу борада Қозоғистон расмийларидан маълумот олишнинг имкони бўлмади.\nУнинг адвокати вазиятни тушунтириб бериш учун Қозоғистон Бош прокурорига ариза ёзишини билдирди.\nАксари Ўзбекистон фуқаролари бўлган 30 эркак 9 июн куни Олма ота шаҳрида ўтказилган рейдда ҳибсга олинган эди.\nУларни турли ноқонуний диний оқимларга айбдорлик ва жиноят содир этганликда айблаб, Ўзбекистон ҳуқуқ-тартибот органлари давлатлараро қидирувга берган.\nЎзбекистонда диний қарашлари туфайли, яъни Қуръонни мустақил ўрганишга ҳаракати ва ҳижоб ўраши туфайли таъқиб қилинаётганини айтишади.\nҲибсда ушланиб турган бошпана изловчиларнинг деярли ҳаммасига Олма ота миграция қўмитаси рад жавобини берган.\nУларнинг экстрадицион ҳибс муддати 9 сентябр куни тугаган.\nЎзбекистонлик бошпана изловчиларнинг аёллари хабар қилишларича, ҳибсда сақланаётган қолган эркаклар ўзларининг Ўзбекистонга мажбуран чиқариб юборилиши қарорига норозилик сифатида очлик эълон қилганлар.


Аллегрининг янги «Ювентус»и. Футболчилар тақдири нима бўлади? / CHAMPIONAT.asia\n«Ювентус» катта ўзгаришлар арафасида турибди.\nИталия кубоги ва суперкубогидаги ғалабага қарамай, жамоа мавсумни муваффақиятсиз ўтказди: чемпионлик мақомидан маҳрум бўлди ва сўнгги турдагина Чемпионлар лигасига йўл олди.\nТуринликларга омад кулиб боқди: «Верона» ва Иван Юрич «Наполи»дан очко олиб (1:1), Европанинг асосий турнирида иштирок этиш ҳуқуқини тақдим этишди. «Кекса Синьора» охирги марта бундай ҳолатга тушганини эслай олмаймиз. Ушбу муваффаққиятсизликдан сўнг жамоада ўзгаришлар бўлиши аниқ эди: Андреа Аньелли спорт директори Фабио Паратичи ва Андреа Пирлони истеъфога чиқарди. Бу ҳали бошланиши.\nПрезидент Моурицио Сарри ва Пирлонинг жамоа бош мураббийлигига тайинланиши хато эканлигини тан олди. Клубнинг сўнгги йиллардаги энг муваффаққиятли мураббийи Массимилиано Аллегрини олиб келди. У икки мавсум дам олди ва жонажон клуби учун тайёрлаб қўйган режалари бўлиши табиий. У қайси футболчиларни олиб қолиши ёки кетказиб юбориши мумкинлиги ҳақида сўз юритамиз.\nВойцех Шенсни: жамонинг асосий дарвозабони. У мавсумни тартибсиз ўтказди (А серияда «қуруқ ўйинлар» сони бўйича 14-ўрин), аммо «Ювентус»да унга муносиб ўринбосар йўқ. Албатта, яқин келажакда вазият ўзгариши мумкин: Жанлуижи Доннарумма эркин агент мақомида. Шунга қарамай, Шенсни катта эҳтимол билан клубда қолади.\nМаттиас де Лигт: Голландиялик футболчи икки йилдан бери Туринда бўлиб турибди ва ҳанузгача юқори савияда ўйнамаяпти. Аммо Аллегри, албатта, ундан фойдаланади: Маттиаснинг салоҳиятига шубҳа йўқ. «Саррибол» ва Пирлонинг ўйин услубида ўзини яхши кўрсата олмади.\nМерих Демирал: ёш ва умидли ҳимоячи. Аллегрининг келажак жамоасида унга жой топилади.\nЛеонардо Бонуччи: ашаддий рақиб жамоа сафига ўтиб, ортга қайтса ҳамки Бонуччиниг керакли футболчи эканлигига ҳеч кимда шубҳа қолмади . У ҳақиқий лидер ва курашувчан футболчи.\nЖоржо Кьеллини: Ёши ўтиб бораётган бўлса-да, худди Бонуччи каби керакли футболчи. Фарқи, у клубига садоқатли.\nДанило: Жамоага келганида, Канселунинг ўрнини боса олмаётгандек туюлганди, бу мавсумда эса, барчаси ўзгарди. Юқори савияда ўйин кўрсатган кам сонли футболчилардан бири айнан Данило бўлди.\nХуан Куадрадо: жамоанинг садоқатли футболчиларидан бири. Роналду келганида ўз рақамини беришга-да рози бўлиб, камтарона 16-рақамни кийиб олганди. Ҳужум ва ҳимояда жуда фаол ва курашувчан. Аллегрига керакли футболчи.\nАртур: Пьянич билан «рокировка» қилинган футболчи ёрқин ўйин кўрсатмади. Шунинг учундир, Аллегри боснияликни ортга қайтаришларини сўради. Бироқ Артур Пьянич билан марказда яхши тандем ҳосил қилиши мумкин. Ҳали ёш ва ўсишга мойил футболчи.\nАдриен Рабьо: бу мавсум деярли барча асосий ўйинларда иштирок этди ва Туринга мослашиб улгурди. Ярим ҳимояда исталган вазифаларни бажара олади. У аввалги даражасига қайта олди.\nУэстон Маккенни: Америкалик ушбу мавсумнинг энг кўзга кўринган футболчиларидан бири бўлди ва бунга шубҳа йўқ. Даллас академияси тарбияланувчиси ўзининг меҳнатсеварлиги, аниқ ва кучли зарбаси борлиги, пас бера олиш қобилияти билан барчани ажаблантира олди. Якунда «Ювентус» уни «Шальке»дан 18.5 миллион еврога сотиб олди.\nФедерико Кьеза: Кьеза «Ювентус»га «Фиорентина»дан олиб келинди. «Порту», «Динамо Киев», «Милан», «Интер», «Лацио» ва «Наполи»га қарши ўйинлардаги самарали ҳаракатлари журналистлар ва клуб мухлислари томонидан эътироф этилди. Унинг лубда қолиши кераклиги кундек равшан.\nКулусевски: швециялик футболчи жамоа учун кўп нарсалар қилиши аниқ. Ҳали ёш ва иккинчи Дибала бўлишга даъвогар.\nПауло Дибала: Пауло Дибала учун мавсум оғир ўтди. Аргентиналик икки маротаба коронавирус билан касалланди. У Аллегрининг ўйин услубига мос футболчи. Массимилиано унга имконият тақдим этади, албатта. 3-5-2 тактик услубида, Паулонинг кафолатланган жойи бор.\nАлваро Мората: Массимилиано Аллегри испаниялик футболчининг «Ювентус»да қолишини аллақачон эълон қилган. 44 та ўйинда 20 та гол ва 12 та голли пас! Моратани йиллар давомида танқид қилишмоқда, аммо унга яхши муҳит керак. Аллегри марказий ҳужумчини жуда яхши билади ва ҳали ҳам унинг голеадорлигига шубҳа йўқ.\nАлекс Сандро: Аллегри кашф этган футболчи, унга керак бўлмай қолиш эҳтимоли йўқ эмас. Доимий ва бир хил ўйин услуби билан асосий таркибга кириш қийин.\nЖанлука Фработта: Италиялик Сандро билан ротация қилинган ва у ҳам жуда кам ўйин амалиётига эга бўлди. Унга имкон берилиши керак.\nКарло Пинсолио: жамоанинг 3-дарвозабони. Мавсум давомида 22 дақиқа (!) майдонда ҳаракат қилган ва катта эҳтимол билан янги жамоада кўриниш беради.\nАарон Рэмзи: Уэльслик бўшлиқларни тўлдира олади. Бироқ ҳужумкор ярим ҳимоячи учун бу етарли эмас.\nКриштиану Роналду зонаси\nАсосий савол: Роналдунинг келиши «Ювентус»ни янада кучайтирдими?\nБиринчи мавсумининг дастлабки турларида гол уришга қийналган бўлса-да, кейинчалик ўзини кўрсатишни бошлади. ЕЧЛ плей-офф босқичларида жамоани олдинга ундади. Бироқ чорак финалда тўхташга мажбур бўлди. Кейинги икки мавсумда эса нимчорак финалдаёқ Италия супер клубига чиқиш эшиклари кўрсатилди.\nРоналду клубга келишидан аввал «Кекса Синьора» футболчилари А Сериянинг энг яхши тўпурари бўлишмаганмиди? А серия чемпионлиги, Италия кубоги ва суперкубоги қўлга киритилмаганмиди? Криштиану Андреа Аньелли орзу қилган Чемпионлар лигасини забт этиш учун таклиф қилинди, аммо жамоа ўртамиёна «Аякс», «Лион» ва «Порту» клубларига мағлуб бўлди.\nПортугалиялик футболчининг трансфери сабаб жамоанинг акциялари қимматлашди. Футболкалар сотувидан рекорд миқдорда даромад кўрилди. Аммо буларнинг ўзи учунгина у трансфер қилинмаган эди?\nМассимилиано Аллегри бош мураббий этиб тайинлангач, португалнинг клубдан кетиши ҳақида гап-сўзлар тарқала бошлади.\nЎхшайдиган, аслида ўхшамайдиган вариант\nКриштиану Роналду 2018 йилги Россия мундиалидан сўнг шов-шувли тарзда «Реал»ни тарк этганди. Бир неча кундан сўнг, Европа чемпионати бошланишидан хабарингиз бор-а?\nМусобақа якунига етгач, бошқа чемпионатда пайдо бўлиб қолса, сира ажабланманг.\nОмар Моманидан карикатура: Госенс: "Бу сафар Роналдудан либосини сўрамадим, шунчаки ғалабадан завқ олдим" 13\n11 июн 18:43:24\nАлегри Раналдудан 200% лик натижа билан фойдаланади корасиз\n11 июн 18:01:36\nАллегри олдинги бошкарувида Погба, Мората ва Дибала бош ролда эди. Роналдуни сотиб Погбани кайтарса Юве яна олдингидек кучли жамоавий клубга айланади!\n11 июн 17:58:22\nМоратани тушуниб бўмиди, унданам кучли ҳужумчи керак Ювега! Роналду??? Дибала ва Киеза атрофида ўйин қурилса Роналду Ювега керакмас бўлиб қолади\n11 июн 20:36:45\nYuventusni avval konte qurgan


05.02.2015 11:05 Ватан ҳимояси – муқаддас бурч\nСамарқанд вилояти мудофаа ишлари бошқармаси йиғин пунктида Президентимизнинг 2014 йил 26 декабрдаги “Ўзбекистон Республикаси фуқароларини муддатли ҳарбий хизматга навбатдаги чақируви ҳамда белгиланган хизмат муддатларини ўтаб бўлган ҳарбий хизматчиларни Қуролли Кучлар резервига бўшатиш тўғрисида”ги қарорига кўра муддатли ҳарбий хизматга чақирилган йигитларнинг дастлабки гуруҳини тантанали кузатиш маросими ўтказилди.\nВилоят ҳокимлиги, давлат ва жамоат ташкилотлари вакиллари, ҳарбийлар, чақирилувчиларнинг ота-оналари иштирок этган тадбирда Президентимиз раҳнамолигида мамлакатимиз Қуролли Кучларида амалга оширилаётган ислоҳотлар юксак самаралар бераётгани таъкидланди. Муддатли ҳарбий хизматга чақирувнинг йилига бир марта амалга оширилиши, хизмат муддатларининг такомиллаштирилиши ҳамда ҳарбий хизматчиларга берилаётган имтиёзлар халқимизнинг миллий армиямизга бўлган муносабатини ўзгартирди, ишончини мустаҳкамлади. Бугунги кунда Қуролли Кучларимиз сафида хизмат қилиш фуқаролар учун нафақат конституциявий бурч, балки улкан шон-шараф ишига айланди.\n– Бу йилги чақирув мавсуми ҳам вилоятда юксак савияда ташкил этилди, – дейди Самарқанд вилояти мудофаа ишлари бошқармаси бошлиғи Нодир Муқимов. – Барча туман ва шаҳар мудофаа ишлари бўлимларида, вилоят йиғин пунктида чақирилувчиларнинг саломатлиги, жисмоний ва интеллектуал салоҳиятини кўрикдан ўтказиш ва шу орқали энг муносиб йигитларни муддатли ҳарбий хизматга жалб этиш учун барча шароит яратилди. Давлат ва жамоат ташкилотлари вакилларидан иборат чақирув комиссиялари ҳар бир чақирилувчи билан суҳбатлашиб, уларнинг оилавий аҳволи, билим ва дунёқарашини ўрганмоқда. Барча синовлардан муваффақиятли ўтган, ҳар томонлама етук чақирилувчилар муддатли ҳарбий хизматга кузатилмоқда.\n– Бугун энг катта орзуларимдан бири амалга ошиб, ҳарбий хизматга йўл олаётганимдан жуда хурсандман, – дейди пастдарғомлик чақирилувчи Наврўзбек Эсонов. – Миллий армиямиз сафларида албатта, ота-онам, халқимиз иншончини оқлаб, Ватанимизнинг муносиб ҳимоячиси бўлишни ўз олдимга мақсад қилиб қўйганман.\nМаросимда ҳарбий хизматга йўл олаётган йигитларга вилоят ҳокимлигининг эсдалик совғалари топширилди.


Килиан Мбаппе: «Буюк футболчи бўлиш шарти - чин инсонийлик...» - Zamin.uz\nМбаппе - сайёрамиздаги энг моҳир ёш футболчи, Мбаппе - жаҳон чемпиони, Мбаппе - «Олтин тўп»га яққол даъвогар. Булар барчага маълум. Фантастик тезлигию, ажиб голлари билан ҳаммани лол қолдираётган навқирон ҳужумчи ЖЧ-2018даги ғалаба учун берилган мукофот пули (500 минг доллар)ни хайрия жамғармасига ҳадя этиб, Time журнали муқовасидан жой олди. Энг ҳайратланарлиси, 19 ёшли Килиан мулоҳаза юритиш бобида кўпни кўрган донишмандларни эслатмоқда! Келинг, яхшиси, кейинги 10-15 йил давомида футбол салтанатига ҳукмронлик қилиши кутилаётган моҳир ҳужумчининг турли вақтларда айтган доноларга хос фикрлари билан танишиб чиқамиз.\nЎз мақоми ҳақида\n- Ҳозирги ишларим ўзим учун ғайритабиийдек туюлмайди. Шунчаки, мен жуда яхши уддалайдиган юмуш билан машғулман. Ўйлайманки, ҳар бир киши ўз касбининг чин устаси бўлишга интилади. Бунинг ажабланадиган томони йўқ. Ҳа, мавсум давомида 60тача гол уриш фақат ноёб иқтидор соҳибларига насиб этади. Афсуски, улар жуда оз. Шундай экан, жарангдор иборалардан узоқроқ турайлик: айни пайт яхши спорт формасида эканлигимдан фойдаланиб, зиммамдаги вазифани кўнгилдагидек адо этяпман. Бор гап шу.\nАтрофдагилар эътибори ҳақида\n- Матбуотнинг кучли муносабатига имкон қадар бефарқ қарашим керак, атрофдагилар эътиборига ҳам шундай ёндашишга интиламан. Кун тартибим бошқаларникидан фарқ қилмайди: эрталаб машғулотларга йўл оламан. Яширмайман, кун сайин яхшироқ натижа кўрсатишга уриняпман ва буни уддаласам, хурсанд бўламан, албатта.\nЛига кубоги финалидаги мағлубият ҳақида\nМбаппе «Монако» сафида «ПСЖ»га қарши ўйнаганди\n- Ўша беллашув келажагим учун улкан сабоқ бўлди. Чунончи, ўта қулай вазиятлардан фойдаланолмадим, жамоадошларимни курашга қайтаролмадим. Ваҳоланки, енгилаётган паллада етакчиликни қўлга олишим керак эди. Аммо бу иш уддасидан чиқолмадим.\n- Ўйлашимча, ўта омадли ўйинчиман, чунки фаолиятим бошида Радамель Фалькаодек моҳир ҳужумчи билан ёнма-ён тўп суриш, шуғулланиш имкониятига эга бўлдим. У катта доирада бир талай голлар урди, демакки, футболда ўчмас из қолдирди. Умуман, Радамелдан ҳар куни қандайдир янги «ҳунар» ўрганиш мумкин.\n- Футболга Зидан туфайли меҳр берганман. Зизудан кейин яна бир қатор ўйинчилар ҳам ўз ўйинлари билан ром этишди. Аммо Зидан биринчи рақамли кумир бўлиб қолаверади. Видеоёзувларни томоша қилар эканман, айнан Зидандек ўйнаш иштиёқи кучайиб бораверади. Мени Тьерри Анрига қиёслашларига келсак, бу ёқимли, албатта. Бироқ унинг ўрнида бўлганимда, деярли ҳеч нарсага эришмаган 18 ёшли йигитча билан тенглаштиришларидан ранжирдим, очиғи...\n- Айримларнинг айтишларича, ривожланиш бобида тенгдошларимдан анча ўзиб кетибман. Аслида ҳамон онасининг қатъий назорати остида машғулотларга қатнайдиган 18 ёшли болакайман. Ҳанузгача ҳайдовчилик гувоҳномаси олганим йўқ. Бу мен учун ҳаётдаги биринчи йирик хатодир.\n- Ниманидир орзу қилиш яхши, аммо барчасини рўёбга чиқариш учун тер тўкиш янада маъқулроқ. Айни шу иборани тез-тез такрорлашни ёқтираман. ЕЧЛ - орзуларимдан бири, ҳамма ҳам бу турнирда ғолиб чиқишни истайди. Лекин ғалаба гашти саноқли футболчиларга насиб этади. Муҳими, чин юлдузлар даражасига етишни хоҳлайман. Совринлар? Ҳа, улар ҳаммасидан муҳимроқ. Хусусан, мени энг нуфузли совринлар қизиқтиради. Масалан, «Олтин тўп»...\n«Монако» билан хайрлашув ҳақида\n- Кетиш қарорим клубнинг барча мухлисларига бирдек маъқул тушмаганини биламан. Айримлар мендан қаттиқ ранжишганини ҳам. Айниқса, матбуотда тарқалган сохта маълумотлардан кейин. Бироқ ўша-ўшаман, оилам ҳам ўзгармади. Ҳа, фанатлар мендан аразлашлари, нафратланишлари мумкин. Лекин бу уларга нисбатан муҳаббатимга таъсир этмайди. Чунки муҳаббатим - чин севги. Барчангизни севаман!\nЖадал юксалиши ҳақида\n- Маҳоратимни ошириш устида тўхтовсиз изландим, доимо ишонч билан олға интилдим. Бироқ бунчалик кескин парвозни ўзим ҳам кутмагандим. Нима дердим, энди шу тезлик, шу суръатни бўшаштирмаслигим керак. Мақсадим - буюк футболчи даражасига кўтарилиш.\nНеймар ва Кавани ҳақида\n- Неймар ажойиб йигит, мен учун худди акамдек. У билан ҳеч қачон зерикмайман. Кавани эса жамоадаги энг яқин ҳамкорим, у доимо ҳаракатда. Бўш ҳудудларни тез илғайди, ажойиб зарбага эга. Қисқаси, Эдинсон замонавий футболдаги энг кучли ҳужумчилардан бири, шубҳасиз. Қўшимчасига, у жуда яхши инсон ҳам.\n- Футболда ҳакамлар нима учун ўйинчилардан устун туришни хоҳлашларини сира тушунмайман. Қаранг, уларнинг қарорларини муҳокама қилолмаймиз, баҳслашишга ҳаққимиз йўқ. Ваҳоланки, ҳаммамиз битта юмушни бажарамиз.\n- Роналду - болаликдаги қаҳрамоним. «Реал» базасида илк марта унга дуч келганимда, ҳайратдан қотиб қолганим ёдимда. Энди эса улғайдим, ўзим ҳам зафар қучишни истайман.\n«ПСЖ» ЧЛ нимчорак финалида «Реал»дан енгилганидан кейин\n- Биз етарли тайёргарлик кўргандик, танбеҳга ўрин қолдирмагандик. Аммо «Реал» савияли ўйинчилар ва чин чемпионлар ўртасидаги тафовутни кўрсатиб қўйди...\nЖЧдаги муваффақият ҳақида\n- Бу муҳим давр, юксак марра. Энг асосийси, ғолиб чиқдик, жаҳон чемпиони бўлдик! Фаолиятим энди бошланмоқда, олдинда «ПСЖ» билан ҳамкорликда забт этиладиган нурли чўққилар ва шахсий совринлар кутиб турибди. Табиийки, ҳозир секинлашадиган пайт эмас.\nҲаётдаги муҳим жиҳатлар ҳақида\n- Ҳаётим бирданига тубдан ўзгариб кетди. Болаликда қандайдир имкониятлардан фойдаланолмадим, деб ўйлайман. Ўсмирликда эса ўйин-кулгулардан четда қолдим. Айни ўша паллада энг ёрқин юлдузлар, буюк футболчилар камтар инсон бўлишганини тушундим. Улар одамларни ҳурмат қилишгани учун халқлар назарига тушишган. Ўйлашимча, ёруғ дунёда 3та бебаҳо қадрият мавжуд: ҳурмат, камтарлик ва самимийлик. Онажоним ҳамиша бир гапни қайта-қайта таъкидлайди: «Буюк футболчи бўлиш учун аввало, чин инсон бўлишинг лозим».\nАҚШнинг энг машҳур журнали - Time Килиан Мбаппени «Футбол оламининг эртанги етакчилари» қаторида эътироф этди. Яъни журнал франциялик иқтидор суратини «Мбаппе - футбол келажаги» шиори остида ўз муқовасига қўйди. Якунда нашр журналистлари футболчига бир неча савол билан мурожаат қилишди.\n- Охирги йилда ҳаётинг қай даражада ўзгарди, ёшлик завқини суришга вақт қолмаётганини сезяпсанми?\n- Ҳа, якунланаётган йилда ҳаммаси остин-устун бўлиб кетди. Ўзгариш «Монако»дан «ПСЖ»га ўтишим билан бошланган эди. Кейин шов-шувлар ЖЧга уланиб кетди. Ўта бахтиёрман, чунки ҳозирги ҳаётимни фақат орзу қилиш мумкин. Лекин мен етишолмаётган жиҳатлар ҳам бор, албатта. Масалан, ёру-дўстлар билан бемалол дардлашиш, ҳамма қатори хотиржам яшашнинг иложи йўқ. Катталар ҳаётига мослашиш осон эмаслиги тушунарли. Энди ҳар қадамда етук инсон каби иш тутишим талаб этилади.\n- Оиланг ҳақида маълумот берсанг. Зеро, яқинларинг билан доимо биргасан, тўғрими?\n- Ҳа, жуда аҳилмиз. Чинакам оила! Ҳамиша, ҳар жойда биргамиз. Улкан стол атрофида тамадди қилиш - оиламиз анъанаси. Биринчи марта майдонга тушганимдан бошлаб ҳозиргача, яъни 80000 мухлис қаршисида тўп суриш даражасига етишимга қадар ота-онам ва икки нафар укамнинг ёнимда эканликларидан ўзгача қувват олдим. Аҳил оила далдаси мени бор куч билан ўйнашга ундайди.\n- Ҳозирги ҳолатингда камтарликни сақлаб қолиш жуда қийин. Айтчи, бунга қандай эришяпсан?\n- Менимча, ЖЧ мен учун аввало, жиддий синов, фантастик турнир бўлди. Синовдан муваффақиятли ўтдим, деб ўйлайман. Олдинда янада қизиқарли мусобақалар кўп. Энг сара ўйинчилар сафига киришни орзу қилардим, мана, Франция чемпиони бўлдим, жаҳон биринчилигида зафар қучдим. Энди янада кўпроқ соврин ютишни истайман. Хусусан, Қатарда Россиядаги муваффақиятни такрорлаш учун боримни бераман. Футболчилик фаолияти қисқа, қандайдир 15 йил ичида ҳаммасига улгуриш керак.\n- Бонди (Мбаппе туғилиб-улғайган шаҳарча)да ҳамма айнан сенга ўхшаш илинжида экан. Ёш авлодга қай тариқа намуна кўрсата оласан?\n- Кимгадир ибрат кўрсатиш учун мукаммал инсон бўлиш керак. Бу жуда катта масъулият! Менимча, ҳар ким ўзлигини сақлаб қолгани маъқул. Мана, айни шу йўлни танладим ва хато қилмадим. Бу ёғига ҳам ўз йўлимдан қайтмайман. Лоақал ёш авлодни илҳомлантиришим керак.\n- ЖЧдаги ғалаба учун берилган мукофот пулини хайрия жамғармасига тортиқ этибсан...\n- Ғалабамиз учун ҳақ тўлашлари шарт эмасди. Ахир ватан шарафини ҳимоя қилиб, бурчимизни бажардик. Боз устига, топиш-тутишим чакки эмас. Ҳаттоки, эҳтиёжимдан анча кўп топяпман. Демак, ортиқча пулни муҳтожлар билан баҳам кўришим лозим. Зеро, ҳаётда беморлар, нимагадир муҳтож кишилар ҳам бор. Менга ўхшаган катта даромадга эга футболчилар учун ночорларга ёрдам қўлини чўзиш қийинчилик туғдирмайди. Ҳа, бу билан ҳаётимиз ўзгариб қолмайди, лекин эҳтиёжмандларга озгина енгиллик туғдириш кишига қувонч бағишлайди!\nМанба: interfutbol.uz “Замин” янгиликларини “Youtube”да кузатиб боринг\n21-02-2020, 16:28, Спорт\n20-02-2020, 20:04, Спорт\nМбаппе ПСЖни тарк этиб, АПЛга кўчиб ўтиши мумкин\n27-02-2018, 13:57, Спорт\nКилиан Мбаппе: “Ёки “Реал”га ўтаман ёки бўлмасам ҳеч қаерга ўтмайман”\n19-06-2017, 19:02, Спорт


Фитналарга нисбатан иммунитет ҳосил қилиш — Исломобод\nСиз шуердасиз Бош саҳифа → Фитналарга нисбатан иммунитет ҳосил қилиш\nУшбу ҳадисдан кўриниб турибдики, фитна-фасодлар, турли бало-имтиҳонлар барчага кўндаланг қилинади, фитналарни бирин-кетин қабул қилиб, кўниб кетаверадиган бўлса, қалби қорайиб боради, келиши билан даф қилишга ҳаракат қилиб, қалбидан унга жой бермас экан, унинг қалбида фитналарга нисбатан (ҳозирги замон тили билан айтсак) иммунитет ҳосил бўла бошлайди. Шунинг учун инсон ўз ҳаётида кўрадиган турли маъсиятларга бепарво ўтиб кетиши қалби учун ниҳоятда хатарли бўлиб, «ўзим қилмаяпманку, бўлдида» дейиш иш бермайди. Қалбида ўша маъсиятга нисбатан нафрат туғилмаслигига олиб келади, бориб-бориб бундай қалб ўлик қалбга айланади, Аллоҳ Ўзи сақласин.\nШунинг учун киши доимо ўзини турли қўрғонлар билан ҳимоялаб юриши зарур: Қуръон қироати, турли дуо ва зикрлар, истиғфорлар, қалбдаги турли қалб касалликлари (кин, мўминларга адоват, кўролмаслик, кибр, риё, мақтанчоқлик, худбинлик ва ҳоказо)ни қувишга интилиш, бу борада келган дуоларни ўқиб юриш, бева-бечораларга ёрдам бериш, кичикнинг бошини силаш, каттага ҳурматда бўлиш, мўминлар ортидан доим яхши дуода бўлиш ва ҳоказо, барча эзгу ишларни ўзининг ҳаётиниинг бир қисмига айлантириб олиши керак бўлади. Ҳеч қачон ва ҳеч қаерда ўзини гуноҳлардан қутулдим деб ўйламаслиги, доимо мунофиқ бўлиб қолиш хавфида юриши лозим бўлади. Ҳазрати Умардек зот ўзларининг мунофиқ бўлиб қолишларидан қўрқиб юрган бўлсалар, бизга ўхшаганлар ўн карра, юз карра ҳадиксирасак арзийди. Айниқси, замон охирлаётганинг баъзи белгилари (одамларнинг осмонўпар биноларга ружу қўйиши) кўрина бошлаган бизнинг замонамизда бир лаҳза бўлса ҳам хотиржам бўлишга ҳақимиз йўқ.\nСаҳиҳайнда келган бир ҳадисда пайғамбаримиз шундай дейдилар: «Аллоҳга қасамки, қиёмат шундай вақтда бўладики, икки киши (сотувчи ва харидор) савдодаги кийимларни ёзиб кўришаётган бўлади. Улар на савдо қилишга улгурадилар ва на кийимни йиғиштириб олишга. Аллоҳга қасамки, қиёмат шундай қоим бўладики, биров соғин сигирининг сутини олиб келаётган бўлади, ўша сутни ичишга улгурмайди. Аллоҳга қасамки, қиёмат шундай келадики, биров ўз ариғини тузатаётган (томорқасига сув йўналтиришга уринаётган) бўлади, уни суғора олмайди. Аллоҳга қасамки, қиёмат шундай тўсатдан келадики, овқат ейиш учун бир одам оғзига луқма кўтарган бўлади, ўша луқмани солишга улгурмайди».\nБу ҳадисдан очиқ-ойдин, кундуздек равшан бўлмоқдаки, қиёмат дабдурустдан, бир лаҳзада рўй беради. Одамлар «Ҳаҳ» дейишга улгурмай қолади. Бу ҳол барчамизни ҳар лаҳзада шундай ҳолат келишига тайёр туришга ундаши зарур. Аллоҳ таоло Ўзи ҳаммамизни нифоқу куфрдан ҳимоя қилсин.\nОлам — Аллоҳнинг белги аломатларидандир!


Билайннинг мега акцияси старт олди - www.Voydod.net\nMasildus sinnaBolf Umulgon MufassaOnem KarlenFact Fasimvirl Hassancymn Muborak99 Shonnondulk DawsonSr\nRaVsHaNbEk, c5nokia, karoool, DodMedia, Shoxijahon_Shox, nusrat_0091, ptencikfju, Ainsutthils, Sunnatillo04, JaVoHiRBeK_9798, CharlesSem, maximum_speed, 118807, manya_24, Marinabut, Azizbekxamidov1411, Goodboy23, andreysReque, NazqttysBaw, wwwpaynetuzw, Malinabut, Brontobbsa, Jarockdiz, RetoNive, DawsonSr, Shonnondulk, Muborak99, Hassancymn, Fasimvirl, KarlenFact, MufassaOnem, [Полный список]\nБилайннинг мега акцияси старт олди\n«Билайн» компанияси 7 йиллиги муносабати билан Мега акция бошланганини маълум қилди.Акция 4 ноябрдан 27 декабргача давом этади. Ушбу акция шартларига кўра ҳар бир худуд учунбиттадан «Chevrolet Spark» автомобили, шунингдек миллион сўм ютиб олиш имкони мавжуд бўлади. Мазкур акцияда фақат компаниянинг қуйидаги талабларга жавоб берадиган мижозлари иштирок этишлари мумкин.Абонент жисмоний шахс ва 18 ёшга тўлган Ўзбекистон республикаси фуқароси бўлиши керак. Абонент шартномасиАкция ўтказилаётган даврда амалда бўлиши ва SIM-карта фаол ҳолатда бўлиши зарур. Акцияда «Билайн» компаниясиходимлари ва уларнинг қариндошлари иштирок этиши таъқиқланади.\nҲар ҳафта бўлибўтадиган ўйинда иштирок этиш учун, ҳафтада алоқа хизмати учун $2 дан ортиқ маблағ сарфланиши кифоя(душанбадан якшанбагача).\nАгар иштирокчи «Status» тариф режасининг актив абонентибўлса, у автоматик равишда ўйин иштирокчисига айланади.\nМиллион сўм ютуғи ҳар ҳафтаFM 101 «Ўзбегим Таронаси» радиосининг тўғридан-тўғри эфирида 15 ноябрдан эътиборан ўйналади. Ғолиблар радиотингловчилар ёрдамида тасодифий танлов йўли билан аниқланади.\n13 та «Chevrolet Spark»автомобили 27 декабрдан бошлаб миллион ўйинида иштирок этган абонентлар орасида ўйналади. Автомобил эгалариқачон ва қаерда аниқланиши ҳақида кейинроқ батафсил маълумот берилади.


Apple 12,9 дюймли iPad Pro планшетини намойиш қилди\n23:23 / 09.09.2015\nApple компанияси 9 сентябрда Сан-Францискода Bill Graham Civic Auditorium залида бўлиб ўтган тақдимотда 12,9 дюйм экран ва стилусга эга iPad Pro планшетини намойиш қилди.\nКомпания бошлиғи Тим Кук бу қурилмани таништира туриб, уни “iPad пайдо бўлгандан бери iPad учун энг катта янгилик” деб атади. Қурилма экранининг кўрсатиш қобилияти 2732 га 2048 пикселни ташкил қилади.\nПланшет дисплейи босиш кучини аниқлай оладиган Force Touch функцияси билан жиҳозланган. Қурилма қалинлиги 6,9 мм ни, оғирлиги эса 712 граммни ташкил қилади.\nЯнги планшет A9X процессорида ишлайди. Apple’да таъкидланишича, планшетнинг унумдорлиги оддий компьютерларникининг 80 фоизини ташкил қилади. Планшет аккумулятори планшетнинг 10 соат узлуксиз ишлашини таъминлайди.\niPad Pro тўртта динамик билан жиҳозланган: иккитадан пастда ва юқорида. Қурилма оддий Lightning порти орқали қувватланади.\nApple компанияси iPad Pro учун махсус Apple Pencil стилусини яратди. Компанияда стилус “заррача босишни” ҳам аниқлай олиши ва ундан бармоқлар билан бирга фойдаланиш мумкинлиги айтилмоқда.\nApple, шунингдек, матн киритиш учун махсус клавиатурани намойиш қилди. У планшет ғилофига ўрнатилган бўлиб, унга магнит улагичлар орқали уланади.\niPad Pro планшети iPad Air 2 каби экранни иккига бўлиш орқали кўп вазифалилик функциясини қўллаб-қувватлайди.


Саудия Арабистони шаҳзодаси Трампни мусулмонларнинг чин дўсти деб атади\n21:04 / 15.03.2017\nСаудия Арабистони валиаҳд шаҳзодаси ўринбосари ва Саудия Арабистони мудофаа вазири Муҳаммад ибн Салмон ал-Сауд АҚШ президенти Дональд Трампни террорчиликка курашувчи барча мусулмонларнинг дўсти деб атади. У бу ҳақда Трамп билан учрашув якунларига кўра айтди.\nArabianBusiness.com интернет-нашрининг маълум қилишича, Оқ уйдаги учрашув бир қатор муҳим масалалар, жумладан Трампнинг АҚШга 6 та мусулмон давлати фуқароларини қўймаслик ҳақидаги фармонига бағишланди. Эътиборлиси, Саудия Арабистони шаҳзодаси 16 мартдан кучга кирувчи Трампнинг аксилмиграцион фармонини қўллаб-қувватлаган.\n"Бу чора АҚШга террорчилар киришининг олдини олишга қаратилган суверен қарордир", деб айтган шаҳзода.\nБундан ташқари, шаҳзода Трампни исломофоб деб ҳисобламаслигини айтган.\n"Президент Трамп ислом динини энг илоҳий динлардан деб ҳисоблаши билан унга чуқур ҳурматини билдирди", деб айтган Саудия Арабистони қироли ўғли.\nШаҳзода учрашувдан кейин Трампнинг ислом дунёси билан ҳамкорлик қилишга тайёрлиги позицияси билан танишиб чиқиб, Трампни "мусулмонларнинг чин дўсти" деб атаган.\nДональд Трамп Саудия Арабистони шаҳзодаси


"Челси"да Саррининг ўрнини эгаллаши мумкин бўлган 3 та номзод бор - Offside.uz – Offside'да бўлинг, офсайдда қолманг!\nУлардан қай бирини ушбу постни эгаллайди?\nЛондоннинг "Челси" клуби “Ювентус”га кетаётган Маурицио Сарри ўрнига муносиб бош мураббий қидиришни давом эттирмоқда.\nDaily Star нашри тарқатган хабарга кўра жамоанинг айрим раҳбарлари клубни Фрэнк Лэмпард бошқаришини хоҳлашмоқда. Таъкидлаш керакки, “аристократлар”нинг яқин ўтмишдаги юлдузларидан бири ҳисобланган Лэмпард айни дамда "Дерби Каунти" бош мураббийи ҳисобланади. Унинг жамоаси ортда қолган мавсум АПЛга чиқиш учун плей-оффда иштирок этди. Бироқ, якунда "Астон Вилла"га имкониятни бой бериб қўйди.\n“Челси” бош директори Марина Грановская эса жамоага Массимилиано Аллегрини олиб келишни хоҳламоқда. Эслатиб ўтиш лозимки, италиялик мутахассис яқиндагина “Ювентус”дан истеъфога чиқарилган эди.\nЛондонликларнинг бу борадаги учинчи номзоди "Аякс" устози Эрик тен Хаг ҳисобланади.\n11/06, 11:20 0


Туркияда Н. Назарбоевнинг “Буюк даштнинг етти қирраси” мақоласи муҳокама қилинди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистоннинг жаҳон тарихидаги ўрни. Туркияда Нурсултон Назарбоевнинг “Буюк даштнинг етти қирраси” мақоласи муҳокама қилинди. Хожа Аҳмад Яссавий номли қозоқ-турк университети ташкил этган тадбирда Анқаранинг етакчи олий ўқув юртлари профессорлари ва талабалари йиғилди. Улар Давлат раҳбарининг миллий тарихни англашга имкон яратувчи ёндашувини таҳлил қилишди.\nМЕҲМЕТ ТОПЛУ, ҲОЖИ БАЙРАМ ВЕЛИ НОМЛИ УНИВЕРСИТЕТ ПРОФЕССОРИ:\n– Нурсултон Назарбоевнинг мақоласи қозоқ халқи тарихи кўзгуси остида мозийга назар ташлаш имконини беради. Таъкидлаш лозимки, 1930 йилда турк халқи ҳам шу каби дастурни рўёбга чиқарганди. Бу нарса мамлакат келажаги учун муҳим.\nПрофессор Бўлатбек Абдрасилов мақоладаги ташаббуслар ва дастурлар тилга олинган топшириқларни аввало таълим даргоҳлари рўёбга чиқариши зарурлигини таъкидлади. Зеро, энг аввало, ёш авлод аждодлар меросининг қийматини англаши лозим.\nБЎЛАТБЕК АБДРАСИЛОВ, АҲМАД ЯССАВИЙ НОМЛИ ХАЛҚАРО ҚОЗОҚ-ТУРК УНИВЕРСИТЕТИ ПРЕЗИДЕНТИ:\n– “Буюк даштнинг етти қирраси” мақоласини муҳокама қиларканмиз, докторантлар, олимлар, ҳамкорларимиз илмий тадқиқотлар олиб боришга ёш авлодни жалб этишлари зарур, деган хулосага келдик. Кўплаб ҳамкасбларим айнан шу йўналишда фаолият юритиш истагини билдиришди.\nМУСА ЙИЛДИЗ, АҲМАД ЯССАВИЙ НОМЛИ ХАЛҚАРО ҚОЗОҚ-ТУРК УНИВЕРСИТЕТИ ВАКОЛАТЛИ КЕНГАШИ РАИСИ:\n– Биз президентнинг “Буюк даштнинг 7 қирраси” мақоласи доирасидаги лойиҳаларни кўриб чиқдик. Уларни қандай қилиб рўёбга чиқариш мумкинлигини муҳокама этдик. Масалан, мақола доирасида 2019 йилда Астанада туркшунослар жаҳон конгрессини чақириш мўлжалланган. Бу тадбир “Турк цивилизацияси: манбалардан замонавийликка” лойиҳасининг бир қисми бўлади.\nОлимларнинг фикрича, “Архив-2025” дастури ва туркшунослар жаҳон конгрессини ўтказиш - мақоладаги энг муҳим ташаббуслардан.\nтуркияНурсултон НазарбоевБуюк даштнинг етти қиррасимақоласи